title: Miehen puolikkaat

text: Sarjan keskushahmoja ovat Charlie (Charlie Sheen), Alan (Jon Cryer) ja viimeksi mainitun poika Jake (Angus T. Jones). Charlie on naisia usein vaihtava mainoslaulujen säveltäjä, joka asuu eronneen veljensä ja veljenpoikansa kanssa. Veljesten vähemmän sympaattinen ja narsistinen äiti Evelyn, sarkastinen kodinhoitaja Berta, omituinen, mutta rikas naapurintyttö Rose sekä Alanin ex-vaimo Judith ovat sarjassa sivuhahmoina.


title: Ezra Taft Benson

text: Ezra Taft Benson (4. elokuuta 1899–30. toukokuuta 1994) oli Myöhempien aikojen pyhien Jeesuksen Kristuksen kirkon 13. profeetta ja presidentti vuodesta 1985 aina kuolemaansa 1994. Häntä seurasi virassa Howard W. Hunter. Benson toimi myös Yhdysvaltain maatalousministerinä presidentti Dwight D. Eisenhowerin aikana vuosina 1953–1961.


title: Ezra Taft Benson

text: Ezra Taft Benson syntyi maanviljelijän poikana Whitneyssä Idahossa. Hän oli vanhin 11 lapsesta. Benson palveli lähetyssaarnaajana Isossa-Britanniassa vuosina 1921–1923. Tämän jälkeen hän opiskeli maataloutta Utahin osavaltion yliopistossa sekä MAP-kirkon hallinnoimassa Brigham Youngin yliopistossa, josta hän valmistui vuonna 1926. Hän suoritti ylemmän korkeakoulututkinnon Iowan osavaltion yliopistossa ja aloitti tohtorinväitöskirjan tekemisen Berkeleyn yliopistossa Kaliforniassa. Hän ei kuitenkaan koskaan valmistunut tohtoriksi. Valmistuttuaan Benson otti kotitilansa viljeltäväkseen, mutta pian hänestä tuli myös piirikunnan maatalousneuvoja.


title: Ezra Taft Benson

text: Vuonna 1939 Benson, joka toimi vaarnan johtajana Boisessa, Idahossa, kutsuttiin Washington, D.C.:hin Yhdysvaltain valtakunnallisen maanviljelijäin järjestön sihteeriksi. Bensonista tuli myös ensimmäisen Washington D.C:ssä järjestetyn vaarnan johtaja.


title: Ezra Taft Benson

text: 7. lokakuuta 1943 sekä Benson että Spencer W. Kimball (1895–1985) kutsuttiin MAP-kirkon kahdentoista apostolin koorumin jäseniksi. Kimball oli heistä kahdesta vanhempi, joten hän sai Bensonia korkeamman aseman koorumissa. Koska kirkon presidentiksi nousee yleensä virkaiältään vanhin apostolien koorumin jäsen, Kimball nousi myös presidentiksi ennen Bensonia. Benson valittiin kuitenkin Kimballin seuraajaksi kahdentoista apostolin koorumin presidentiksi hänen noustuaan kirkon johtoon 1973. Kimballin kuoltua 1985 Benson valittiin virkaiältään vanhimpana apostolina kahdentoista apostolin koorumissa kirkon presidentiksi, profeetaksi ja ilmestyksensaajaksi. Hänen nimityksensä vahvistettiin tavanomaisesti kirkon yleiskonferenssissa sekä vaarnakonferensseissa.


title: Ezra Taft Benson

text: 1953 presidentti Dwight D. Eisenhower nimitti Bensonin Yhdysvaltain maatalousministeriksi. Tämä oli vastoin yleistä tapaa, jonka mukaan MAP-kirkon apostolit eivät ota osaa politiikkaan tai hoida poliittisia virkoja sen enempää kuin muitakaan luottamustehtäviä. Kirkon tuolloinen presidentti David O. McKay kuitenkin myönsi Bensonille erikoisluvan, jonka turvin hän voi ottaa viran vastaan. Seuraavina vuosina Benson toimi sekä maatalousministerinä että kahdentoista apostolin koorumissa.


title: Ezra Taft Benson

text: Bensonista tuli poliittisesti kiistanalainen hahmo. Hän taivutteli presidentti Eisenhowerin aloittamaan kabinettinsa kokoukset rukouksella, mikä sai poliittiset vastustajat epäilemään hänen yrittävän sotkea uskontoa politiikkaan. Tämä olisi ollut Yhdysvaltojen uskonnonvapautta korostavan periaatteen vastaista. Poliittisesti Benson oli jyrkästi oikealla, mikä johti hänet joskus kahnauksiin jopa oikeistolaisena pidetyn presidentti Eisenhowerin itsensä kanssa. Benson esimerkiksi vastusti jyrkästi valtion maksamia maataloustukiaisia tai valtion hintakontrollia, joka takasi maanviljelijöille tietyn tulotason. Bensonin mielestä tämä vääristi vapaan kilpailun ja korosti liikaa valtion roolia maatalouspolitiikan ohjailemisessa. Hän näki maataloustuissa vaarallisen siirtymän kohti sosialismia. Benson varoitti myös ärhäkkään äänensävyyn kommunismin soluttautumisesta amerikkalaiseen yhteiskuntaan. Hän vastusti kaikkea lähentymistä Neuvostoliiton ja sosialististen maiden suuntaan.


title: Ezra Taft Benson

text: Kiistanalaisuudestaan huolimatta Benson onnistui pysyttelemään maatalousministerinä aina Eisenhowerin kauden loppuun 1961. 1958 Eisenhower nimitti hänet jopa puolisalaiseen Hätätilakomiteaan, jonka tarkoitus oli taata Yhdysvaltojen huoltojärjestelmän toimiminen sotilaallisen konfliktin tai muun hätätilan aikana.


title: Ezra Taft Benson

text: Tultuaan MAP-kirkon presidentiksi 1985 Benson alkoi korostaa voimakkaasti Mormonin kirjan merkitystä "myöhempien aikojen pyhien uskon kulmakivenä". Hän kehotti kaikkia kirkon jäseniä tutkimaan ahkerasti Mormonin kirjaa ja soveltamaan sen opetuksia elämässään. Hän pani myös runsaasti painoa Mormonin kirjan levitykselle osana MAP-kirkon lähetystyötä. Tämän korostuksen johdosta Bensonin presidenttikauden alkuaikaa muistellaan kirkossa eräänlaisen hengellisen uudistumisen ja lähteille palaamisen aikana.


title: Ezra Taft Benson

text: Bensonin poliittinen konservatismi sai monet epäilemään, että hän johtaisi myös MAP-kirkon poliittisesti ja teologisesti oikealle. Nämä pelot jäivät kuitenkin toteutumatta. Kirkon johtajana Benson osoittautui suhteellisen ymmärtäväksi ja jopa suvaitsevaksi keskitien kulkijaksi.


title: Ezra Taft Benson

text: Benson kärsi uransa loppuaikoina sydämen ja aivojen verenkiertohäiriöistä. Hän esiintyi presidenttikautensa viimeisinä vuosina hyvin vähän julkisuudessa, mikä lisäsi epäilyksiä hänen kyvystään toimia kirkon tosiasiallisena johtajan. Yleisesti on arveltu Bensonin kärsineen viimeisinä vuosinaan dementiasta. Ensimmäisen presidenttikunnan ensimmäinen neuvonantaja Gordon B. Hinckley ja toinen neuvonantaja Thomas S. Monson saivat laillisen oikeuden edustaa Bensonia kirkon johtajana taloudellisissa ja juridisissa asioissa, mikä mahdollisti kirkon toiminnan jatkumisen Bensonin sairaudesta huolimatta. Kirkon hengellinen johto ja erityisesti kirkossa kaivatut uudistukset jäivät kuitenkin Bensonin kauden loppuaikoina pitkälti hoitamatta.


title: Ezra Taft Benson

text: Benson kuoli kotonaan Salt Lake Cityssä sydämen pysähtymiseen 30. toukokuuta 1994. Hänet haudattiin lähelle hänen kotiaan Idahossa.


title: M/S Princesa Marissa

text: M/S Princesa Marissa () oli vuonna 1966 rakennettu 134,4-metrinen laiva. Laiva rakennettiin Wärtsilän Helsingin telakalla Suomessa. Kuollutta painoa sillä oli 2 002 tonnia ja jääluokitus oli A1. Alun perin alus oli nimeltään "Finnhansa". Alus on romutettiin vuonna 2008 Alangissa Intiassa "Prince"-nimisenä.


title: M/S Princesa Marissa

text: Princesa Marissan sisaraluksia ovat M/S Noura I , M/S Opi ja M/S Freewinds .


title: M/S Princesa Marissa

text: Alus tilattiin 19. marraskuuta 1963. Se laskettiin vesille joulukuun alussa 1964, ja samalla Sylvi Kekkonen kastoi sen "Finnhansaksi". 28. Laiva luovutettiin viimein 28. maaliskuuta 1966 Merivienti Oy:n omistukseen. Alun perin luovutuksen olisi pitänyt tapahtua jo edellisen vuoden kesäkuussa, mutta paha tulipalo keskeneräisessä aluksessa telakan varustelulaiturilla myöhästytti luovutuksen. Sisustus tuhoutui 18. maaliskuuta 1965 viimeistelytöiden ollessa meneillään Hietalahden telakalla. Satamahinaaja Turson avulla saatiin keulalevyjä irti, jolloin paloruiskut suunnattiin palopesäkkeisiin.


title: M/S Princesa Marissa

text: Merivienti rekisteröi Finnhansan Suomen lipun alle. Kotisatamaksi tuli Helsinki. Finnlines aloitti liikennöinnin 31. maaliskuuta linjalla Helsinki–Nynäshamn–Karlskrona–Lyypekki–Slite–Helsinki. Muutaman vuoden kuluttua reitti typistyi: Helsinki–Nynäshamn–Travemünde. Kesällä 1967 alus teki viikonloppumatkoja kahdella linjalla: Helsingin ja Sandhamnin välillä ja Lyypekin ja Rønnen välillä. 20. heinäkuuta 1967 Finnhansa pelasti neljä itäsaksalaista pakolaista eräästä purjeveneestä.


title: M/S Princesa Marissa

text: Enso-Gutzeit osti Finnhansan 31. joulukuuta 1970]]. Ostaja piti aluksen edelleen Suomen lipun alla. 1. maaliskuuta – 27. huhtikuuta 1972 välisen ajan laiva oli Howaldtswerke-Deutsche Werftin telakalla Kielissä Saksassa kunnostettavana. Alukseen rakennettiin tuolloin 288 uutta hyttipaikkaa autokannen alle, tilaan joka oli alun perin rakennettu kontteja varten, mutta oli osoittautunut vielä aikaansa edellä olevaksi. 1970-luvun alussa alus liikennöi talvisin maanantaista perjantaihin reitillä Helsinki–Nynäshamn–Travemünde ja kesäisin Helsinki–Slite–Rønne–Travemünde ja takaisin. Vuonna 1973 aluksen ravintolakansi uudistettiin. 5. tammikuuta 1977, laivan ollessa neljän meripeninkulman päässä Harmajasta, sen keulaportti vaurioitui. Syy oli kova merenkäynti (tuulennopeus oli 22 m/s). Finnhansa joutui palaamaan Helsinkiin, josta se oli tulossa. Syyskuun alussa, aluksen ollessa Gotlannin edustalla, putosi yksi matkustaja yli laidan ja hukkui.


title: M/S Princesa Marissa

text: 13. syyskuuta 1977 ahvenanmaalainen Birka Line -varustamo osti laivan. Kotisatamaksi tuli näin Maarianhamina. Ostohinta oli noin 50 miljoonaa Ruotsin kruunua. Seuraavan vuoden tammikuussa laiva luovutettiin Birka Linelle. Samalla myös nimi vaihtui: "Prinsessan". Myöhemmin tammikuussa laiva aloitti liikennöinnin Maarianhaminan ja Tukholman välillä. 16. joulukuuta 1978 aluksen ollessa matkalla Tukholmasta Maarianhaminaan, katosi alukselta ruotsalainen matkustaja. Vuonna 1980 Prinsessan meni jälleen telakalle Saksaan, jossa siihen rakennetaan uusi kokoushuone sekä lisää hyttipaikkoja. Huhtikuussa 1986 Prinsessan ankkuroitiin Maarianhaminaan ja laitettiin myyntiin.


title: M/S Princesa Marissa

text: 24. huhtikuuta 1987 Inter Orient Navigation Co Ltd. osti laivan ja rekisteröi sen Kyproksen lipun alle. Kotisatamaksi tuli Limassol. Laivan ostohinta oli neljä miljoonaa Yhdysvaltain dollaria. Samana päivänä laiva sai nimen "Princesa Marissa". Tämän jälkeen Louis Cruises Lines aloitti välimerenristeilyt uudelleenkastetulla aluksella.


title: M/S Princesa Marissa

text: Kesäkuusta syyskuuhun 2005 välisen ajan Princesa Marissa liikennöi linjalla Pireus–Rodos–Limassol. Tämän jälkeen alus ankkuroitiin Limassoliin. Maaliskuussa 2006 siirtyi Drapetsonan satamaan. Jälleen 19. kesäkuuta – 11. syyskuuta 2006 välisen ajan Princesa Marissa liikennöi reitillä Pireus–Rodos–Limassol. Heinäkuussa 2006 alus tosin teki yhden kanadalaisten evakuointimatkan Libanoniin. Syksyllä 2007 alus jäi käyttämättömäksi, ja huhtikuussa 2008 se myytiin romutettavaksi. Toukokuussa alus sai nimen "Prince", ja se lähti viimeiselle matkalleen kohti Intian Alangia, jossa alus romutettiin.


title: Helena Eeva

text: Aune Helena Eeva (13. lokakuuta 1923 Metsäpirtti – 24. maaliskuuta 1960 Helsinki) oli suomalainen sanoittaja, joka teki uransa aikana yli 150 tunnettua iskelmätekstiä – suurimman osan niistä Toivo Kärjen sävellyksiin. Hän teki kuitenkin kaikki sanoitukset salanimillä, ja sen vuoksi hän on jäänyt suomalaisen iskelmämusiikin tuntemattomaksi kuuluisuudeksi.


title: Helena Eeva

text: Helena Eeva syntyi Laatokan rantamilla Viipurin läänin Metsäpirtin pitäjässä Venäjän rajan lähettyvillä 13. lokakuuta 1923 kunnanesimiehen (nykyään kunnanjohtaja) Jooseppi Eevan ja kunnankätilön Aino Eevan (o.s. Hinkkanen) tyttärenä. Talvisodan alkaessa Metsäpirtin pitäjä Karjalankannaksella oli ensimmäinen Suomen alue, jota sotatoimet koskettivat. Sodan syttyessä 16-vuotias Helena ei muiden tavoin paennut sisämaahan, vaan jäi omistajien tyhjäksi jättämään kaupparakennukseen yksin yöksi. Siinä hän kirjoitti ensimmäisen sotarunonsa. Helenan sanotaan jääneen talvisodan alkaessa korsuun isänsä kanssa torjumaan ensimmäisiä hyökkäyksiä, minkä jälkeen vastahakoinen Helena haettiin pois etulinjasta. Hän hän toimi sitten lottana.


title: Helena Eeva

text: Kirjailija Kalle Väänänen, joka tunnettiin sotien aikana nimellä "Korsukolportööri", kirjoitti muistelmissaan: "Tapasin ennen Taipaleeseen menoani Saaprussa luutnantti Penttilän, ja hän kertoi ihmejuttuja erään lotan rohkeudesta. Etsin tytön käsiini nähdäkseni, minkälainen oli tämä peloton lotta. Hän oli 15 vuotias, nimeltän Helena Eeva — Eeva on tässä sukunimi — ja oli tosiaankin ihmeellinen siinä suhteessa, ettei näyttänyt tietävän mitä pelko on."


title: Helena Eeva

text: Hän toimi muun muassa kaatuneiden kokoamispaikalla kirjurina. Helena Eevan omaisten mielestä vakavamielisellä tytöllä ei ollut lainkaan nuoruutta.


title: Helena Eeva

text: Hänen evakkomatkansa pois Laatokan Karjalasta johti Rantasalmen ja Kauhajoen kautta takaisin Metsäpirttiin jatkosodan aikana ja sieltä Mikkelin kautta Helsinkiin. Hän oli suorittanut kauppakoulun ja toimi sodan jälkeen kirjanpitäjänä. Siirryttyään Helsinkiin hän työskenteli kirjanpitäjänä Musiikki-Fazerilla kuolemaansa asti.


title: Helena Eeva

text:
Helena Eeva oli kirjoittanut runoja jo nuoresta pitäen. Hänen uransa käännekohta oli kuitenkin tapaaminen Toivo Kärjen kanssa Laihialla vuonna 1939 tai 1940; Toivo Kärjen isä Frans Kärki toimi tuolloin Laihian kappalaisena. Eeva oli tuolloin siellä kauppa-apulaisena ja häntä suositeltiin Kärjelle lahjakkaana runoilijanalkuna. Ensimmäisenä syntyi sanoitus iskelmään "Harmaat silmät", jonka Henry Theel levytti sotien jälkeen vuonna 1946 sekä Toivo Kärjen uudelleen sovittamana vuonna 1969. Suuri vaikutus Helena Eevan sanoittajanuraan oli Kärjen kanssa yhteistyötä siihen saakka tehneellä Kerttu Mustosella.
Kärjen ja Eevan yhteistyö jatkui vuosikymmeniä. Eeva ei kuitenkaan koskaan käyttänyt omaa nimeä sanoittajana. Hänen käyttämiään pseudonyymejä ovat olleet ainakin:


title: Helena Eeva

text: Hänen sanoittamiaan lauluja ovat esittäneet ainakin Olavi Virta, Georg Malmstén, Tapio Rautavaara, Henry Theel, Erkki Junkkarinen, Metro-tytöt ja Iris Kangasniemi. Helena Eevan sanoitusten teemana oli useimmiten surullinen menetetty rakkaus, joka saavutti syvällisyydessään ja runollisuudessaan vastakaikua sotien jälkeisessä Suomessa.


title: Helena Eeva

text: Helena Eeva oli eläessään erittäin tuottelias ja kirjoitti jatkuvasti. Hän alkoi kuitenkin uupua henkisesti ja kuoli vuonna 1960 uupumukseen ollessaan vain 36-vuotias. Hänen sanoituksensa "Jos helmiä kyyneleet ois" sai suurta menestystä Toivo Kärjen sävellyksenä, jonka Paula Koivuniemi levytti vuonna 1968.


title: Helena Eeva

text: Ilpo Tuomarila on kirjoittanut Helena Eevasta näytelmän "Jos helmiä kyyneleet ois", jonka ensi-ilta oli Mikkelin teatterissa 20. syyskuuta 2014.


title: Trubaduurilauluja

text: Trubaduurilauluja on Jukka Kuoppamäen vuonna 1971 julkaistu albumi. Se sisältää hittikappaleen ”Pieni mies”, joka on Kuoppamäen tunnetuimpia lauluja. Se on osoitettu Kuoppamäen omalle pojalle ja hän voitti sillä Rostockin Itämeren viikon laulukilpailun vuonna 1971. Toinen tunnettu kappale on ”Uinu poikani vain”, joka on taistelulaulu lapsen puolesta. Kuoppamäki osallistui sillä vuoden 1971 Suomen euroviisukarsintoihin sijoittuen toiseksi.A-puoli


title: Trubaduurilauluja

text: B-puoli


title: Toki o Kakeru Shōjo

text: Toki o Kakeru Shōjo () on vuonna 2006 valmistunut japanilainen anime-elokuva, jonka on luonut Madhouse ja elokuvajulkaisija Kadokawa Shoten. Elokuva sai ensi-iltansa Japanissa 15. heinäkuuta 2006.


title: Laulu tulipunaisesta kukasta

text: Laulu tulipunaisesta kukasta voi tarkoittaa seuraavia:


title: Kuoppamäki (albumi)

text: Kuoppamäki on iskelmälaulaja Jukka Kuoppamäen albumi vuodelta 1970.


title: Kuoppamäki (albumi)

text: A-puoli


title: Kuoppamäki (albumi)

text: B-puoli


title: Spencer W. Kimball

text: Spencer Woolley Kimball (28. maaliskuuta 1895 – 5. marraskuuta 1985) oli Myöhempien aikojen pyhien Jeesuksen Kristuksen kirkon 12. profeetta ja presidentti vuodesta 1973 aina kuolemaansa asti. Häntä edelsi virassa Harold B. Lee ja seurasi Ezra Taft Benson.


title: Spencer W. Kimball

text: Kimball syntyi Salt Lake Cityssä Utahissa Andrew Kimballin ja hänen vaimonsa Olive Woolleyn lapseksi. Spencerin ollessa kolme hänen perheensä muutti Tacherin kaupunkiin Arizonaan, koska hänen isänsä nimitettiin paikallisen vaarnan johtajaksi. Lapsena Kimball sairasti lavantaudin ja kerran melkein hukkui. Neljä hänen sisaristaan kuoli lapsina, ja hänen äitinsä kuoli hänen ollessaan yhdentoista. Nämä koettelemukset leimasivat Kimballia hänen lopun elämänsä.


title: Spencer W. Kimball

text: Valmistuttaan high schoolista vuonna 1914 Kimball kutsuttiin palvelemaan lähetyssaarnaajana. Hänen oli tarkoitus lähteä Saksan keisarikuntaan ja Sveitsiin, mutta ensimmäisen maailmansodan puhkeaminen esti hankkeen. Hän palveli sen sijaan lähetystyössä Yhdysvalloissa aina vuoteen 1916. Seuraavana vuonna hän kirjoittautui sisään Arizonan osavaltion yliopistoon, mutta samana vuonna hänet kutsuttiin armeijan palvelukseen. Kimball sai palvelukseenastumismääräyksen, mutta hän ei koskaan joutunut rintamalle.


title: Spencer W. Kimball

text: 16. marraskuuta 1917 Kimball meni naimisiin Camilla Eyringin, kuuluisan kemistin Henry Eyringin sisaren kanssa. Heille syntyi neljä lasta: Spencer L., Olive Beth, Andrew E., and Edward L.


title: Spencer W. Kimball

text: Pian avioliiton solmimisen jälkeen Kimball siirtyi töihin pankkialalle. Toimittuaan useissa eri pankeissa, Kimball perusti 1927 oman vakuutus- ja kiinteistönvälitystoimiston. Hän oli myös aktiivinen kaupunginvaltuustossa, koulun vanhempainneuvostossa, Punaisessa Ristissä, partioliikkessä ja rotareissa.


title: Spencer W. Kimball

text: Kimball palveli useissa eri MAP-kirkon viroissa, kuten vaarnan kirjurina ja johtajana. 1943 hänet nimitettiin kahdentoista apostolin koorumin jäseneksi.


title: Spencer W. Kimball

text: Presidentti George Albert Smith kutsui Kimballin palvelemaan "Lehin jälkeläisiä". Kimball ymmärsi tämän tarkoittavan, paitsi Pohjois-Amerikan intiaaneja, myös Keski- ja Etelä-Amerikan alkuperäiskansoja sekä Polynesian saarten alkuperäisiä asukkaita. Kimball otti virkansa hyvin vakavasti. Hän loi esimerkiksi järjestelmän, joka mahdollisti intiaanien lasten koulunkäymisen ohjaamalla heidät asumaan sijaisperheisiin kouluvuoden ajaksi. Etelä-Amerikassa Kimball järjesti kirkon ensimmäisen vaarnan Argentiinaan sekä käynnisti lähetystyön Ecuadorissa. Hän järjesti myös ensimmäisen Etelä-Amerikan temppelin rakentamisen São Pauloon.


title: Spencer W. Kimball

text: Kimball ei odottanut tulevansa kirkon presidentiksi, koska häntä iältään nuorempi, mutta virkaiältään apostolina vanhempi Harold B. Lee valittiin presidentiksi 1972. Presidentti Lee kuitenkin kuoli odottamatta jo puolentoista vuoden kuluttua valinnastaan, ja Kimball valittiin hänen seuraajakseen.


title: Spencer W. Kimball

text: Tullessaan kirkon presidentiksi joulukuussa 1973 Kimballilla oli näky voimakkaasti kasvavasta kirkosta. Tämän mahdollistamiseksi hän halusi panna painoa kirkon lähetystyölle. Kimball kehotti kaikkia kirkon jäseniä todistamaan totuudesta ja selitti, että jokaisen kelvollisen nuoren miehen kirkossa tulisi lähteä lähetystyöhön. Hän kehotti kirkon jäseniä myös rukoilemaan, että koko maailma avautuisi evankeliumin totuudelle. Myös temppelien rakentaminen koki Kimballin aikana siihen asti ennen näkemättömän lisääntymisen.


title: Spencer W. Kimball

text: São Paulon temppeliä rakennettaessa Kimball oli saanut todistaa useiden Brasilian kirkon afroamerikkalaisten jäsenten intoa rakentaa temppeli, jonne heillä ei tuon ajan käytännön mukaan ollut pääsyä. Temppeliin pääseminen edellytti nimittäin korkeampaa Melkisedekin pappeutta, eikä mustaihoisilla kirkon jäsenillä ollut mahdollisuutta saada pappeutta. Tämä into sai Kimballin tekemään työtä mustaihoisten kirkon jäsenien pappeuden puolesta. Toisaalta asiaan vaikutti varmasti myös Yhdysvaltain yleinen mielipide, joka 1960-luvun kansalaisoikeustaistelun myötä oli kääntynyt suotuisaksi rotujen tasa-arvolle.


title: Spencer W. Kimball

text: Vuonna 1978 Kimball ilmoitti saaneensa yhdessä kahdentoista apostolin koorumin kanssa ilmoituksen, jossa Herra avasi pappeuden virat myös mustaihoisille. Tämä tehtiin tiettäväksi virallisessa julistuksessa nro 2, joka liitettiin Oppi ja liitot -kirjaan osaksi kirkon virallista oppia.


title: Spencer W. Kimball

text: 1980-luvulla Kimballin terveys heikkeni nopeasti, ja hänen virkavelvollisuutensa siirtyivät pitkälti hänen neuvonantajansa Gordon B. Hinckleyn hoidettavaksi. Kimballia seurasi presidenttinä Ezra Taft Benson.


title: Diana Serra Cary

text: Diana Serra Cary, syntymänimeltään Peggy-Jean Montgomery (26. lokakuuta 1918 Merced, Kalifornia) paremmin tunnettu elokuvien taiteilijanimeltään Baby Peggy oli yksi Hollywoodin mykänelokuvan kauden suosituimpia lapsitähtiä Jackie Cooganin ja Baby Marien lisäksi.


title: Diana Serra Cary

text: Hänen elokuvauransa kulta-aikaa oli 1920-luvun alkuaika, jolloin Baby Peggy oli yhtä tunnettu tähti kuin suurin osa aikuistähdistä. Hän teki elokuvia aina vuoteen 1938 asti, jolloin hän vetääntyi elokuvista. Hän on ollut kaksi kertaa naimisissa, Gordon Ayres (vuodet 1938-1948) ja Bob Cary (vuodesta 1954 lähtien). Bobin kanssa hänellä on poika, Mark. Aikuisiällä hän kääntyi katolilaisuuteen ja muutti nimensä Diana Serra Caryksi sekä loi menestyneen uran sekä kirjailijana, historioitsijana että kirjakustantajana.


title: Baby Marie

text: Baby Marie Osborne (alk. "Helen Alice Myres"; 5. marraskuuta 1911 Denver, Colorado – 11. marraskuuta 2010 San Clemente, Kalifornia) oli eräs mykän elokuvan suurimmista lapsitähdistä. Hän esiintyi elokuvissa joko nimellä Baby Marie Osborne tai Baby Marie.


title: Baby Marie

text: Hän teki elokuvadebyyttinsä 1914. Hänen uransa kulta-aikaa oli 1910-luvun loppupuoli, jolloin hänen kuuluisimmat elokuvansa ilmestyivät. Hän ei tehnyt yhtään elokuvia 1920-luvulla, mutta hän teki muutamia aikuisrooleja 1930- ja 1940-luvuilla. Marie oli elämänsä aikana kahdesti naimisissa. Hänellä oli myös tytär Joan, ja hän oli viiden lapsenlapsen isoäiti.


title: Skandinavienkai

text: Skandinavienkai on yksi Lyypekin sataman viidestä terminaalista. Terminaali sijaitsee Travemündessa, Travejoen varrella, ja sitä operoi Lübecker Hafen-Gesellschaft. Pinta-alaa alueella on 650 000 m² ja syvyyttä terminaalilla on yli 9,5 metriä. Terminaali on erikoistunut ro-ro- ja autolauttaliikenteeseen ja siellä on yhteensä 11 laituria. Laiturien yhteispituus on 2 000 metriä. Vuonna 2005 terminaalista lähtevästä ja sinne saapuvasta lastista yli kolmannes oli Suomen-liikennettä ja sen osuus Lübecker Hafen-Gesellschaftin kautta kulkevasta vuosittaisesta tavaramäärästä oli melkein 70 prosenttia. Terminaali työllistää 135 ihmistä.


title: Skandinavienkai

text: Skandinavienkai palvelee enimmäkseen ruotsalaisia ja suomalaisia aluksia, kuten Finnlinesin matkustajarahtilaivoja (M/S Finnstar, M/S Finnmaid, M/S Finnlady, M/S Transeuropa ja M/S Finnhansa).


title: Skandinavienkai

text: Terminaalin toimisto- ja palvelurakennuksen on suunnitellut suomalainen arkkitehti Pekka Salminen.


title: Jean Darling

text: Jean Darling (23. elokuuta 1923 Santa Monica, Kalifornia - 4. syyskuuta 2015 Rodgau, Saksa) oli yhdysvaltalainen entinen lapsinäyttelijä.


title: Jean Darling

text: Hän näytteli vuosina 1926-1929 pitkälti yli 30 suositussa "Meidän jengi" -lyhytelokuvasarjassa ("Our Gang"), joissa näyttelivät myös mm. Jackie Cooper ja Robert Blake. Vuonna 1934 hän teki sen lisäksi lapsiroolin elokuvassa "Jane Eyre". Sittemmin hän asui Dublinissa ja kirjoitti salapoliisitarinoita. Häneltä julkaistiin yli 50 novellia lehdissä "Alfred Hitchcock's Mystery Magazine" ja "Whispers". Tämän lisäksi hän luki itsekirjoittamiaan tarinoita radiossa, käsikirjoitti radionäytelmiä ja työskenteli toimittajana. Hän oli naimisissa Reuben Bowenin kanssa, jonka kanssa hänelle syntyi yksi lapsi. Viimeiset vuotensa Darling asui poikansa Royn luona Saksan Rodgaussa.


title: Kings of Oblivion

text: Kings of Oblivion on Pink Fairiesin kolmas ja viimeinen albumi yhtyeen varsinaisena toimintakautena. Albumin tyyli on edellisten albumien "jami"-henkisyyteen verrattuna suoraviivaisempi.


title: Kings of Oblivion

text: Kitaristi Paul Rudolphin erottua elokuussa 1972 henkilökohtaisten erimielisyyksien vuoksi uudeksi kitaristiksi tuli mm. David Bowien kanssa työskennellyt Mick Wayne. Hänen kanssaan yhtye levytti singlen "Well, Well, Well"/"Hold On". Duncan Sanderson ja Russell Hunter eivät olleet kuitenkaan tyytyväisiä Waynen panokseen, joten toiseksi kitaristiksi otettiin mm. UFO-yhtyeessä soittanut Larry Wallis. Pian Wayne kuitenkin erotettiin, ja jäljelle jäänyt trio levytti "Kings of Oblivion" -albumin. CD-version bonus-kappaleet


title: Hisinger

text: Hisinger on suomalainen ja ruotsalainen aatelissuku. Suvun suomalaisen haaran kantaisä on alkuaan tukholmalainen kapteeni Johan Wilhelm Hising, joka osti veljensä Mikael Hisingin kanssa Billnäsin ruukin vuonna 1723. Hänen jälkeläisensä, Vaasan hovioikeuden varapresidentti Carl Hising aateloitiin vuonna 1784. Suku kuoli mieslinjan osalta vuonna 1974.


title: Hisinger

text: Carl Hissingerin poika Mikael Hisinger korotettiin vapaaherraksi vuonna 1819. Vapaaherrallisen haaran viimeinen elossa ollut miespuolinen jälkeläinen, Fridolf Leopold Hisinger adoptoi 1906 veljensä vävyn, Suomen Pankin tulevan ylikasöörin "Christer Ludvig Edvard Jägerskiöldin." Tämä sukuhaara tunnetaan vapaaherrallisena sukuna numero 29, Hisinger-Jägerskiöld. Suku kuoli mieslinjan osalta vuonna 1975.


title: Hisinger

text: Suvun kansainvälisesti tunnetuin jäsen on Wilhelm von Hisinger, joka yhdessä Jöns Jacob Berzeliuksen kanssa löysi alkuaine ceriumin.


title: Hisinger

text: Vuonna 1849 syntyneen C.-J. Hisinger-Jägerskiöldin edelleen jakamaton kuolinpesä on Myllykosken paperitehtaan suurimpia omistajia. Vuoden 2005 verotustietojen mukaan pesä oli Suomen 36:ksi varakkain "henkilö".


title: Franck

text: Franck ja Frank viittaavat muun muassa seuraaviin:


title: Angel Romero

text: Angel Romero (s. 17. elokuuta 1946) on espanjalainen klassinen kitaristi, kapellimestari ja säveltäjä. Hän kuuluu kuuluisaan muusikkosukuun, ja yksi hänen veljistään on Pepe Romero.


title: Angel Romero

text: Romero syntyi Málagassa ja lähti vuonna 1957 Francon diktatuurin jaloista perheineen Yhdysvaltoihin. Hän soitti vuosina 1960–1990 Romeros-kvartetissa.


title: Angel Romero

text: Romero on kvartetin ulkopuolella tulkinnut menestyksellä mm. Joaquín Rodrigoa. Hänelle myönnettiin vuonna 2000 Isabel la Catolican suurristi, ja hän on elokuvamusiikillaan voittanut meksikolaisen Ariel-palkinnon.


title: Heteractis magnifica

text: Heteractis magnifica on suurikokoinen merivuokko, joka tunnetaan symbioosista vuokkokalojen kanssa. Sitä pidetään joskus meriakvaariossa, mutta se on melko vaikea hoitaa. Joissakin lähteissä vuokko tunnetaan vielä vanhalla nimellään ritterinmerivuokko, "Radianthus ritteri".


title: Heteractis magnifica

text: "Heteractis magnifica" kasvaa luonnossa jopa metrin halkaisijaltaan olevaksi kiekoksi, jota peittävät sormimaiset, noin kahdeksan senttiä pitkät polttiaislonkerot. Lonkerot ovat vihertävät tai ruskehtavan sävyiset. Pohjalevy on kirkasvärinen: vihreä, violetti, punainen tai ruskea. Pohjalevy voi sulkeutua lähes täydelliseksi palloksi, ja sulkea silloin sisäänsä lonkerot ja niiden pyydystämän saaliin.


title: Heteractis magnifica

text: "Heteractis magnifica"-vuokkoa tavataan Indopasifisella merialueella ja Punaisellamerellä.


title: Heteractis magnifica

text: "Heteractis magnifica"-vuokko tarvitsee voimakasta valoa ja kovan, mutta vaihtelevan virtauksen. Se viihtyy yleensä melko lähellä pintaa saadakseen tarpeeksi valoa, mutta jos virtauskenttä ei ole suotuisa, se saattaa lähteä liikkelle etsimään parempaa paikkaa. Silloin se on akvaariossa vaarassa ajautua pumppuun tai muihin laitteisiin. Vuokon polttiaiselimet vahingottavat muita koralleja. Vuokkokala tai pari auttaa vuokkoa sopeutumaan.


title: Heteractis magnifica

text: Vuokkoa ruokitaan simpukoilla, kalalla, äyriäisillä ja pakasteruoilla.


title: Domenico Dragonetti

text: Domenico Carlo Maria Dragonetti (9. huhtikuuta 1763 – 16. huhtikuuta 1846) oli italialainen kontrabasisti ja säveltäjä.


title: Domenico Dragonetti

text: Dragonetti syntyi Venetsiassa. Hän aloitti menestyksekkään soittajanuransa siellä, mutta siirtyi vuonna 1794 Lontooseen. Hän vietti Englannissa miltei koko loppuikänsä ja kuoli siellä 83-vuotiaana.


title: Domenico Dragonetti

text: Dragonetti on keskeisiä kontrabasso-ohjelmiston säveltäjiä. Joissakin teoksissa säestyssoittimena on pelkkä piano, kun taas toisissa käytetään orkesteria tai jousiorkesteria.


title: Gervase de Peyer

text: Gervase Alan de Peyer (11. huhtikuuta 1926 Lontoo – 4. helmikuuta 2017) oli brittiläinen klarinettivirtuoosi ja kapellimestari.


title: Gervase de Peyer

text: Peyer syntyi Lontoossa. Hän opiskeli Bedales Schoolissa ja sitten stipendillä Royal College of Musicissa. Hänelle opetti klarinetinsoittoa Frederick Thurston.


title: Gervase de Peyer

text: Peyer kuului vuonna 1950 Melos Ensemblen perustajajäseniin. Myöhemmin hän soitti mm. Lontoon sinfoniaorkesterin kanssa (vakituisena ensiklarinetistina 1955–1972) ja Yhdysvalloissa The Chamber Music Society of Lincoln Centerin kanssa.


title: Gervase de Peyer

text: Kapellimestarina Peyer johti muiden muassa Englannin kamariorkesteria ja Lontoon sinfoniaorkesteria. Hän aloitti vuonna 1959 opettamisen Royal Academy of Musicissa.


title: Gervase de Peyer

text: Peyer tulkitsi muiden muassa Arnold Cooken, Alun Hoddinottin, Joseph Horovitzin, Thea Musgraven, Elizabeth Maconchyn, William Mathiasin, George Gershwinin ja Edwin Roxburghin teoksia.


title: Nils Ekman

text: Nils ”Nisse” Ekman (s. 11. maaliskuuta 1976 Tukholma, Ruotsi) on ruotsalainen entinen jääkiekkoilija. Hän lopetti uransa vuonna 2011 aivoinfarktin takia.


title: Nils Ekman

text: Ekman osasi pelata sekä keskellä että laidassa. Aggressiivisesti pelanneen Ekmanin vahvuudet olivat luistelussa ja työmoraalissa. Hänellä on kokemusta yhteensä 264 NHL:n runkosarjaottelusta, joissa hän teki tehot 60+91=151. Jäähyminuutteja NHL:ssä kertyi 188.


title: Nils Ekman

text: Ekmanin kasvattajaseura on AIK IF, mutta hän siirtyi jo juniorina Hammarby IF:ään. Ekman pelasi joukkueessa ensimmäiset miesten pelinsä kaudella 1993–1994 I-divisioonassa ja hän teki 18 runkosarjaottelussa tehot 7+2=9. Calgary Flames varasi Ekmanin 107. pelaajana .


title: Nils Ekman

text:
Kaudeksi 1996–1997 Ekman siirtyi Suomeen ja SM-liigajoukkue Kiekko-Espooseen. Pääsarjauransa aloittanut Ekman teki 50 runkosarjaottelussa tehot 24+19=43 ollen maalipörssin kuudes ja joukkueensa paras pistemies. Kaudella 1997–1998 hän oli 14 osumallaan Kiekko-Espoon toiseksi paras maalintekijä Juha Joenväärän kanssa. Joukkueen kauden päätyttyä hän piipahti Calgary Flamesissa pelatessaan yhden playoff-ottelun sen farmijoukkue Saint John Flamesissa, AHL:ssä. Ekman pelasi Espoossa vielä kolmannenkin kauden 1998–1999. Joukkueen nimi oli vaihtunut Bluesiksi. Hän oli 20 osumallaan joukkueen toiseksi paras maalintekijä Hannes Hyvösen jälkeen.
Ekman siirtyi kaudeksi 1999–2000 Calgary Flamesin organisaatioon. Hän pelasi sen farmijoukkue Detroit Vipersissä, IHL:ssä. Ekmanilta jäi kuitenkin debyytti Flamesissa tekemättä, kun hänet kaupattiin marraskuussa 1999 neljännen kierroksen varausvuoron kanssa Tampa Bay Lightningiin vaihdossa Andreas Johanssoniin. Ekman pelasi Lightningissa 28 NHL-ottelua tehoin 2+2=4. Enimmäkseen hän edusti loppukaudella kuitenkin IHL-joukkue Long Beach Ice Dogsia. Yhteensä Ekman teki IHL:ssä 37 runkosarjaottelussa tehot 18+14=32. Kevään 2000 pudotuspeleissä hän oli tehoilla 3+3=6 Ice Dogsin paras maalintekijä ja toiseksi paras pistemies. Ekman valittiin kauden päätteeksi liigan vuoden tulokkaaksi ja hänet palkittiin Garry F. Longman Memorial Trophylla.


title: Nils Ekman

text: Kaudella 2000–2001 Ekman pelasi Lightningissa 43 NHL-ottelua tehoin 9+11=20. IHL-joukkue Detroit Vipersin puolella hän oli tehoilla 22+14=36 joukkueen paras maalintekijä ja kolmanneksi paras pistemies. Kesäkuussa 2001 Ekmanin oikeudet kaupattiin Kyle Freadrichin kanssa New York Rangersiin vaihdossa Tim Tayloriin. Hän kuitenkin palasi kaudeksi 2001–2002 kotimaahansa ja siirtyi Djurgårdens IF:ään. Ensimmäinen kausi Elitserienissä tehoi 38 runkosarjaottelussa tehot 16+15=31, joilla Ekman oli joukkueen paras maalintekijä ja kolmanneksi paras pistemies. Hän jakoi kuudella osumallaan liigan voittomaalipörssin voiton HV71:n Per-Åge Skrøderin ja Färjestads BK:n Dieter Kaltin kanssa. Ekman pelasi myös Elitserienin tähdistöottelussa ja oli ehdolla liigan vuoden tulokkaaksi. Tittelin sai kuitenkin Södertälje SK:n maalivahti Rolf Wanhainen. Kaudeksi 2002–2003 Ekman palasi Pohjois-Amerikkaan ja siirtyi yksivuotisella sopimuksella New York Rangersin organisaatioon. Hän pelasi kuitenkin ainoastaan sen farmijoukkue Hartford Wolf Packissa, jonka paras pistemies Ekman oli tehoilla 30+36=66.


title: Nils Ekman

text: Elokuussa 2003 Ekman kaupattiin San Jose Sharksiin vaihdossa Chad Wisemaniin. Hän pelasi kauden 2003–2004 kaikki 82 NHL:n runkosarjaottelua ja teki samalla myös läpimurtonsa liigassa tehoilla 22+33=55. Ekman oli Sharksin paras syöttäjä ja toiseksi paras pistemies Patrick Marleaun jälkeen. Hän teki elokuussa 2004 yksivuotisen jatkosopimuksen joukkueen kanssa, mutta Ekman pelasi koko kauden 2004–2005 Djurgårdenissa takia. Hän oli tehoilla 18+27=45 joukkueen paras pistemies ja Elitserienin pistepörssin viides. Ekman voitti Djurgårdenin sisäisen pistepörssin myös kevään 2005 pudotuspeleissä tehoilla 4+5=9.


title: Nils Ekman

text:
Ekman teki elokuussa 2004 uuden sopimuksen San Jose Sharksin kanssa. Kaudella 2005–2006 joukkueen ykkösketjussakin Joe Thorntonin ja Jonathan Cheechoon vierellä pelannut Ekman teki NHL:n yhden kauden piste-ennätyksensä tehoilla 21+36=57. Heinäkuussa 2006 hänet kaupattiin Patrick Ehelechnerin kanssa Pittsburgh Penguinsiin vaihdossa toisen kierroksen varausvuoroon. 8. marraskuuta 2006 pelatussa ottelussa Tampa Bay Lightningia vastaan Ekman teki hattutempun ajassa 4.10, joka on Penguinsin seurahistorian kaikkien aikojen nopein. Hänen runkosarjansa jäi kuitenkin vain 34 ottelun mittaiseksi, kun Ekmanin kyynärpää meni sijoiltaan 29. joulukuuta 2006 ottelussa Toronto Maple Leafsia vastaan. Hän palasi kaukaloihin maaliskuussa 2007 Penguinsin viimeiseen playoff-otteluun.
Kaudeksi 2007–2008 Ekman siirtyi Venäjälle ja HK Atlantin riveihin. Hän oli 22 osumallaan joukkueen toiseksi paras maalintekijä Superliigan maalipörssinkin voittaneen Sergei Mozjakinin jälkeen. Ekman sijoittui siinä viidenneksi SKA Pietarin Maksim Sušinskin kanssa. Kaudeksi 2008–2009 Superliigan tilalle perustettiin KHL. Ekman siirtyi SKA Pietariin, jossa hän oli tehoilla 12+20=32 joukkueen toiseksi paras pistemies Sušinskin jälkeen. Ekman teki tammikuussa 2009 yksivuotisen jatkosopimuksen SKA:n kanssa.


title: Nils Ekman

text: Toukokuussa 2010 Ekman palasi kolmivuotisella sopimuksella Djurgårdeniin. Hänen kautensa 2010–2011 päättyi kuitenkin jo joulukuussa 2010, kun Ekman joutui sairaalahoitoon aivoinfarktin takia. Ekman pääsi pois sairaalasta maaliskuussa 2011. Kesällä 2011 hän lopetti uransa lääkärin kiellettyä häntä jatkamasta jääkiekon pelaamista.


title: Nils Ekman

text: Ekman edusti Ruotsia MM-kilpailuissa vuonna 2008. Hän kuului Ruotsin joukkueeseen myös vuoden 2004 maailmancupissa, mutta Ekman ei pelannut tuolloin otteluakaan.


title: Nils Ekman

text: Ekman voitti myös alle 20-vuotiaiden MM-hopeaa vuonna 1996 ja alle 18-vuotiaiden Euroopanmestaruuden vuonna 1994.


title: Daphne du Maurier

text: Dame Daphne du Maurier DBE (13. toukokuuta 1907 – 19. huhtikuuta 1989) oli brittiläinen kirjailija. Hänet muistetaan varsinkin novellista "Linnut" (1952) ja romaanista "Rebekka" (1938), jotka molemmat olivat pohjana Alfred Hitchcockin elokuville.


title: Daphne du Maurier

text: Maurier syntyi Lontoossa. Hän oli naimisissa kenraaliluutnantti Frederick Browningin kanssa ja sai kolme lasta. Hän vietti huomattavan osan elämästään Cornwallissa, jossa hän kuoli 81-vuotiaana.


title: Daphne du Maurier

text: Maurier julkaisi useita romaaneja, novellikokoelmia, kolme näytelmää ja varsinkin myöhemmällä iällään elämäkertoja. Usein hänen mainitaan olleen biseksuaali.Alfred Hitchcock ohjasi romaanin pohjalta ensimmäisen yhdysvaltalaisen elokuvansa "Rebekka" vuonna 1940. Hitchcockin elokuvista se oli ainoa, joka voitti parhaan elokuvan Oscar-palkinnon. "Rebekka" oli Hitchcockin toinen ohjaus du Maurierin teoksen pohjalta. Hänen edellinen ohjaustyönsä "Jamaica Innin rannikkorosvot" perustui niin ikään du Maurierin romaaniin. Hitchcockin kolmas du Maurier -filmatisointi oli "Linnut" vuonna 1960. Daphne Du Maurierin isä, näyttelijä, tuottaja ja kirjailija, Gerald du Maurier oli Hitchcockin ystävä. Siksi Daphne Du Maurierin lienee ollut yksi Hitchcockin suosikkikirjailijoista. Hitchcock ei näet ole tehnyt kenenkään muun kirjailijan teoksista näin monta elokuvasovitusta.


title: Stichodactyla

text: Stichodactyla on merivuokkojen suku. Sen joitakin lajeja pidetään joskus meriakvaariossa, jossa ne ovat kuplavuokkojen ohella helppohoitoisimpia lajeja.


title: Stichodactyla

text:
"Stichodactyla haddoni" kasvaa 50-65 cm leveäksi. Se on kevyesti poimuttunut levy, jossa on muutaman millin mittaisia lonkeroita. Väri voi olla vihreä tai sininen.
"Stichodactyla gigantea" on tieteellisestä nimestään huolimatta sukunsa pienin jäsen ja jää halkaisijaltaan enintään puolimetriseksi. Sen pohjalevy on aina monilla poimuilla. Polttiaislonkerot ovat noin sentin pituiset.


title: Stichodactyla

text: "Stichodactyla mertensii" voi olla metrin kokoinen, litteä levy, jonka reunat ovat kevyesti poimuttuneet. Sen lonkerot ovat 1-2 cm pitkiä.


title: Stichodactyla

text: "Stichodactyla"-vuokkoja tavataan pehmeällä hiekkapohjalla Indopasifisella merialueella ja Atlantin länsiosissa.


title: Stichodactyla

text: "Stichodactyla"-vuokot tarvitsevat voimakasta valoa ja melko kovan virtauksen. Indopasifiset lajit voivat elää symbioosissa vuokkokalojen kanssa, kun taas Atlantin lajien on havaittu elävän joskus yhdessä rapujen kanssa. Vuokko syö kalaa, äyriäisiä ja muuta liharuokaa. Sen polttiaislonkerot voivat vahingoittaa koralleja lähistöllä.


title: Michał Żewłakow

text: Michał Żewłakow (s. 22. huhtikuuta 1976 Varsova) on puolalainen jalkapalloilija, joka pelasi puolustajana.


title: Michał Żewłakow

text: Żewłakow debytoi Puolan maajoukkueessa vuonna 1999. Hän on ollut mukana kaksissa MM-kisoissa, vuosina 2002 ja 2006. Hän pelasi kaikkiaan 102 maaottelua ja teki niissä kolme maalia; hän oli toinen puolalainen, joka saavutti sadan maaottelun rajan.


title: Michał Żewłakow

text: Żewłakowin veli Marcin on myös maajoukkueessa pelannut jalkapalloilija.


title: Muhammad Rafiq Tarar

text: Muhammad Rafiq Tarar (; s. 2. marraskuuta 1929) on pakistanilainen juristi ja Muslimiliiton poliitikko, joka toimi maansa presidenttinä ennen Pervez Musharrafia vuosina 1998–2001.


title: Muhammad Rafiq Tarar

text: Kun Pakistan itsenästyi vuonna 1947, Tarar oli vapaaehtoistyössä leireillä, joita muslimiopiskelijoiden liitto järjesti Intiasta tulleille pakolaisille. Hän valmistui oikeustieteestä vuonna 1951.


title: Muhammad Rafiq Tarar

text: Ennen presidentiksi valitsemistaan Tarar toimi Korkeimman oikeuden tuomarina.


title: Muhammad Rafiq Tarar

text: Tararin kaudella presidentin asema muuttui yhä seremoniallisemmaksi, ja kun Pervez Musharraf otti vallan käytännössä käsiinsä, Tarar sai jatkaa virassaan vielä kahden vuoden ajan.


title: Nawaz Sharif

text: Mian Muhammad Nawaz Sharif (urduksi; میاں محمد نواز شریف ; s. 25. joulukuuta 1949) on pakistanilainen Muslimiliitto (N):n poliitikko, joka toimi maansa pääministerinä vuosina 1990–1993 ja 1997–1999. Hänet syrjäytettiin vallankaappauksessa, jonka turvin valtion johtoon nousi Pervez Musharraf. Hän palasi maahan 2008 ja nousi uudelleen pääministeriksi 2013. Sharif syrjäytettiin pääministerin virasta korruptioepäilyjen jälkeen elokuussa 2017 ja seuraajaksi valittiin Shahid Khaqan Abbasi.


title: Nawaz Sharif

text: Sharif aloitti ensimmäisellä kaudellaan uudistuskampanjan, jonka yhteydessä šaria liitettiin jälleen lainsäädäntöön. Hänen kaudellaan 1991 allekirjoitettiin myös kaksi turvallisuussopimusta Intian kanssa, joiden oli tarkoitus vähentää sodanuhkaa maiden välillä. Keskenään riidelleet Sharif ja presidentti Khan joutuivat eroamaan armeijan painostuksesta. Pakistanin kansanpuolue voitti vaalit ja Benazir Bhuttosta tuli jälleen pääministeri.


title: Nawaz Sharif

text: Sharif nousi pääministeriksi uudelleen 1997. PML-N sai yli 90 % äänistä, mikä sai opposition kyseenalaistamaan vaalin rehellisyyden. Hänen toinen kautensa muistetaan kansainvälisesti etenkin Pakistanin ensimmäisistä ydinkokeista 28. toukokuuta 1998 alkaen vastineeksi Intian viiden kokeen sarjalle. Ydinkokeet johtivat välittömiin sanktioihin ja hallitus julisti maan viiden päivän sisällä poikkeustilaan vähentääkseen kansainvälisen boikotin vaikutuksia. Touko–heinäkuussa 1999 käytiin Intian ja Pakistanin välillä ns. Kargilin sota tai konflikti Kargilin piirissä Kashmirissa. Pakistanin joukkojen ja sen tukemien militanttien tunkeutuminen Intian puolelle rajaa johti Intian voimakkaaseen vastaiskuun ja suuriin tappioihin. Pakistanilaiset joutuivat vetäytymään Yhdysvaltain painostuksen vuoksi, mikä näytti Pakistanin arvovaltatappiolta.


title: Nawaz Sharif

text: Sharif on aina väittänyt armeijan komentaja Pervez Musharrafin toimineen ilman valtuutusta ja sanoo katuvansa ettei toiminut häntä vastaan. Armeijan tyytymättömyys johti huhuihin sotilasvallankaappauksesta. 12. lokakuuta 1999 Sharif erotti Musharrafin armeijan komentajan asemasta. Ulkomailla ollut Musharraf palasi maahan reittikoneella, mutta Sharif määräsi Karachin lentokentän suljettavaksi estääkseen laskeutumisen. Tuolloin Musharrafille uskolliset joukot poistivat Sharifin hallituksen vallasta ja Musharraf otti vallan.


title: Nawaz Sharif

text: Sharif sai vuonna 2000 elinkautisen syytettynä terrorismista ja lentokonekaappauksesta, joka kuitenkin muutettiin maanpaoksi Saudi-Arabiaan.


title: Nawaz Sharif

text: Sharif palasi Islamabadiin Pakistaniin 10. syyskuuta 2007 Lontoosta. Hänet pidätettiin välittömästi ja käännytettiin maasta. Hän sai palata kuitenkin Pakistaniin myöhemmin.


title: Nawaz Sharif

text: Sharifilta kiellettiin osallistuminen tammikuun 2008 parlamenttivaaleihin, mutta vaalien siirron jälkeen PML (N) voitti 90 paikkaa 332 paikasta Pakistanin parlamentissa ja muodosti kokoomushallituksen PPP:n kanssa. Sharif yritti uudelleen päästä ehdolle parlamentin täytevaaleihin kesäkuussa 2008, mutta hänen ehdokkuutensa hylättiin jälleen.


title: Nawaz Sharif

text: Myös Musharrafin syrjäyttämisen jälkeen Nawaz Sharif jatkoi protesteja presidentti Asif Ali Zardaria ja hallitusta vastaan Musharrafin vuonna 2007 erottamien lakimiesten puolesta, joita uusikaan hallitus ei halunnut ottaa takaisin. Maaliskuussa 2009 hänet määrättiin kotiarestiin, jonka hän jätti huomiotta.


title: Nawaz Sharif

text: Pakistanin korkein oikeus kumosi 2009 Sharifia vastaan nostetut syytteet terrorismista ja lentokonekaappauksesta sekä hänelle asetetun virkakiellon.


title: Nawaz Sharif

text: Sharif sai heinäkuussa 2018 kymmenen vuoden vankeustuomion korruption vuoksi. Hän oli hankkinut Lontoosta arvoasuntoja, joiden hankintaa laillisin tuloin hän ei kyennyt näyttämään, vaan rahoja oli kierrätetty veroparatiisiyhtiöiden kautta, minkä Panaman paperit -tietovuoto paljasti.


title: Alexander Resch

text: Alexander Resch (s. 5. huhtikuuta 1979) on saksalainen ohjaskelkkailija. Hän aloitti uransa vuonna 1998 ja kilpailee yhdessä Patric Leitnerin kanssa. Pari voitti olympiakultaa vuoden 2002 talviolympialaisissa Salt Lake Cityssä. Vuoden 2006 talviolympialaisissa Torinossa he sijoittuivat lopputuloksissa kuudenneksi ja vuoden 2010 olympialaisissa Vancouverissa he saavuttivat pronssia.


title: Alexander Resch

text: Pari on voittanut useita mitaleja ohjaskelkkailun maailmanmestaruuskilpailuissa.


title: Clay Ives

text: Clay Ives (s. 5. syyskuuta 1972) on kanadalaissyntyinen, mutta myöhemmin Yhdysvaltoja edustanut entinen ohjaskelkkailija. Hän kilpaili 1990-luvun alusta vuoteen 2002 saakka ja osallistui uransa aikana kaksiin talviolympialaisiin Kanadan edustajana, ja voitti olympiapronssia Yhdysvaltojen edustajana vuoden 2002 talviolympialaisten parikilpailussa yhdessä Chris Thorpen kanssa.


title: John D. Roberts

text: John D. Roberts (8. kesäkuuta 1918 Los Angeles, Kalifornia – 29. lokakuuta 2016) oli yhdysvaltalainen kemisti. Hän valmistui Kalifornian yliopistosta Los Angelesissa ja toimi California Institute of Technologyn emeritusprofessorina.


title: John D. Roberts

text: Roberts palkittiin mm. Priestley-mitalilla vuonna 1987 ja National Medal of Sciencella vuonna 1990.


title: Silke Kraushaar-Pielach

text: Silke Kraushaar-Pielach (s. 10. lokakuuta 1970, Sonneberg, Saksa) on saksalainen ohjaskelkkailija. Hän aloitti uransa vuonna 1995 ja on osallistunut kolmiin talviolympialaisiin ja voittanut joka kerta mitalin.


title: Silke Kraushaar-Pielach

text: Hän on myös voittanut yhdeksän mitalia, joista 4 kultaa, ohjaskelkkailun maailmanmestaruuskilpailuissa ja samoin yhdeksän mitalia, joista 7 kultaista, ohjaskelkkailun Euroopan-mestaruuskilpailuissa.


title: Silke Kraushaar-Pielach

text: Kraushaar-Pielach avioitui heinäkuussa 2006 saksalaisen liikemiehen Michael Pielachin kanssa.


title: Betsy Byars

text: Betsy Cromer Byars (s. 7. elokuuta 1928) on yhdysvaltalainen lastenkirjailija. Hänelle on myönnetty Newbery-mitali (1971) ja Kansallinen kirjapalkinto (1980).


title: Betsy Byars

text: Häntä on kehuttu vaikeiden aiheiden käsittelemisestä tinkimättömään tyyliin.


title: Betsy Byars

text: Byars syntyi Pohjois-Carolinassa ja julkaisi ensimmäisen teoksensa vuonna 1962. Hän meni 24. kesäkuuta 1950 naimisiin Ed Byarsin kanssa ja sai neljä lasta vuosina 1951–1958.


title: Betsy Byars

text: Osa Byarsin tuotannosta on käännetty myös suomeksi.


title: Barbara Niedernhuber

text: Barbara Niedernhuber (s. 6. kesäkuuta 1974, lempinimeltään "Babsi" on entinen saksalainen ohjaskelkkailija, joka kilpaili vuosina 1994–2006. Hän voitti olympiahopeaa vuoden ohjaskelkkailun henkilökohtaisessa kilpailussa 1998 talviolympialaisissa Naganossa ja vuoden 2002 talviolympialaisissa Salt Lake Cityssä. Hän oli vuoden 2006 talviolympialaisten ennakkosuosikki, mutta ei tullut valituksi Saksan olympiajoukkueeseen.


title: Barbara Niedernhuber

text: Niedernhuber voitti urallaan seitsemän mitalia ohjaskelkkailun maailmanmestaruuskilpailuissa ja kolme mitalia EM-kilpailuissa.


title: Barbara Niedernhuber

text: Hän lopetti uransa vain vähän ennen vuoden 2006–2007 maailmancupin alkua nilkassaan olleen, leikkauksen vaatineen bakteeritulehduksen takia.


title: Angelika Neuner

text: Angelika Neuner (s. 23. joulukuuta 1969) on entinen itävaltalainen ohjaskelkkailija, joka kilpaili vuosina 1987–2002. Hän osallistui neljiin talviolympialaisiin ja voitti ohjaskelkkailussa yhden olympiahopean Albertvillessä vuonna 1992, jolloin hän hävisi pikkusiskolleen Dorikselle. Vuoden 1998 talviolympialaisissa Naganossa hän voitti pronssia.


title: Angelika Neuner

text: Ohjaskelkkailun maailmanmestaruuskilpailuissa hän voitti 6 mitalia ja EM-kilpailuissa kaksi.


title: Markus Prock

text: Markus Prock (s. 22. kesäkuuta 1964, Innsbruck) on itävaltalainen uransa lopettanut ohjaskelkkailun moninkertainen arvokisamitalisti.


title: Markus Prock

text: Prockin mittavimmat saavutukset ovat kolme olympiamitalia, joista kaksi on hopeista ja yksi pronssinen. Maailmanmestaruuskilpailuista Prockilla on peräti 13 mitalia, joista viisi kultaista, ja Euroopan-mestaruustasolla hänellä on 6 mitalia, joista kolme on kultaisia. Prock lopetti uransa vuoden 2002 talviolympialaisten jälkeen.


title: Markus Prock

text: Prock toimii nykyään mäkihyppääjä Gregor Schlierenzauerin managerina.


title: Vestan temppeli

text: Vestan temppeli () oli Rooman Forum Romanumilla sijainnut kotilieden jumalatar Vestalle pyhitetty temppeli. Temppeli rakennettiin kolmannella vuosisadalla ennen ajanlaskun alkua. Nykyisin siitä on jäljellä vain rauniot.


title: Vestan temppeli

text: Temppelissä paloi pyhä tuli, jonka vartioiminen kuului Vestan neitsyiden tehtäviin. Roomalaiset uskoivat, että Rooman menestys oli riippuvainen tulesta, ja siksi sen sammumista pidettiin tuhon merkkinä.


title: Vestan temppeli

text: Temppeli oli rakennettu muistuttamaan varhaisimpia roomalaisia asumuksia, yksinkertaisia savimajoja, sillä Vestan palvonta oli saanut alkunsa yksityisissä kodeissa. Temppelillä oli savimajojen tapaan pyöreä pohjakaava, ja se oli rakennettu marmorista kreikkalaiseen tyyliin. Keskellä olevaa cellaa kiersivät korinttilaiset pylväät, ja pylväikköä ympäröi ulkoseinä, jota kiersi toinen pylväikkö. Sisäänkäynti oli itään, mikä symboloi pyhän tulen ja kaiken elämän lähteen auringon yhteyttä. Temppelin katossa oli aukko, joka teki pyhän tulen ylläpidon haastavaksi.


title: Detlef Günther

text: Detlef Günther (s. 27. elokuuta 1954) oli itäsaksalainen ohjaskelkkailija. Hän kilpaili 1970-luvun puolivälistä 1980-luvun alkuun. Hän voitti olympiakultaa vuoden 1976 talviolympialaisissa Innsbruckissa. Seuraavissa talviolympialaisissa Lake Placidissä hän oli ennakkosuosikki, ja hän johti kilpailua kahden ensimmäisen laskun jälkeen, mutta menetti kolmannessa laskussa sattuneen kolarin seurauksena 3 sekuntia ja jäi lopputuloksissa neljänneksi.


title: Detlef Günther

text: Günther voitti myös yhden kultamitalin ohjaskelkkailun maailmanmestaruuskilpailuissa ja kaksi mitalia EM-kilpailuissa.


title: Super Mario’s Wacky Worlds

text: Super Mario’s Wacky Worlds oli suunnitteilla ollut "Mario"-sarjan kaksiuloitteinen seikkailupeli, joka oli tarkoitus julkaista Philips CD-i:lle. Peliä kehitti NovaLogic.


title: Super Mario’s Wacky Worlds

text: Peli pyrki olemaan ikään kuin duplikaatti pelille "Super Mario World", joka oli SNES-peli. Vaikka pelin spritet ovat pohjautuneet "Super Mario Worldiin", jaksojen ulkoasut ovat pohjautuneet Maan sijainteihin sen sijaan, että seikkailtaisiin Mushroom Kingdomissa tai Mushroom Worldissa.


title: Super Mario’s Wacky Worlds

text: Jotkin jaksot pohjautuivat oikeisiin maihin, kuten Kreikka ja Egypti, mutta monet, kuten Pipeworks ja Land 'n' Plaid, ovat alkuperäisiä jaksoja.


title: Super Mario’s Wacky Worlds

text: CD-in rajoitteisuuden takia muutamia ominaisuuksia ei voitu sisällyttää peliin, kuten esimerkiksi valtavaa näytöllä olevien spritejen määrää, Mode 7:ää, ja monta muuta visuaalista effektiä. Ohjain luonnostaan olisi ollut hankala Marion ohjaamiseen, ja tämä koitui myös ongelmaksi. Peli siis hyllytettiin ja tilalle kehitettiin peli Hotel Mario, joka sai huonon pelattavuutensa vuoksi murska arvostelut sekä heikon myynnin.


title: Tummamyrskyliitäjä

text: Tummamyrskyliitäjä ("Macronectes halli") on ulappaliitäjien heimoon kuuluva merilintu. Se luokiteltiin aikaisemmin isomyrskyliitäjän alalajiksi, mutta erotettiin omaksi lajikseen vuonna 1966.


title: Tummamyrskyliitäjä

text: Linnun pituus on noin 90 cm ja paino 4,5 kg. Erona isomyrskyliitäjään on nokan punertava kärki.


title: Tummamyrskyliitäjä

text: Pesii Australian eteläosan saarilla ja mahdollisesti myös Antarktiksella. Pesii pohjoisempana kuin isomyrskyliitäjä.


title: Tummamyrskyliitäjä

text: Iso- ja tummamyrskyliitäjiä kutsutaan Antarktiksen korppikotkiksi niiden ruokailutapojen takia. Ne partioivat rantoja etsien raatoja. Ne tappavat ja syövät myös pingviinien ja muiden merilintujen poikasia ja huonokuntoisia aikuisia.


title: Françoise Mallet-Joris

text: Françoise Mallet-Joris (oik. Françoise Lilar; 6. heinäkuuta 1930 Antwerpen – 13. elokuuta 2016 Bry-sur-Marne, Ranska) oli belgialainen kirjailija, joka työskenteli ranskan kielellä. Hän oli kirjailija Suzanne Lilarin tytär.


title: Françoise Mallet-Joris

text: Mallet-Joris syntyi Antwerpenissä ja vietti pari vuotta Yhdysvalloissa ennen asettumistaan Pariisiin, jossa hän opiskeli Pariisin yliopistossa.


title: Françoise Mallet-Joris

text: Mallet-Joris oli tuottelias kirjailija, jonka tuotantoon kuuluvat muiden muassa romaanit "Kahvila Taivasten valtakunta" ja "Leikitään maan alla".


title: Doris Neuner

text: Doris Neuner (s. 10. toukokuuta 1971, Innsbruck) on entinen itävaltalainen ohjaskelkkailija. Hän kilpaili 1990-luvulla ja voitti olympiakultaa ohjaskelkkailun henkilökohtaisessa kilpailussa vuoden 1992 talviolympialaisissa Albertvillessä. Samassa kilpailussa hänen vanhempi sisarensa Angelika sijoittui toiseksi.


title: Doris Neuner

text: Hän voitti myös neljä mitalia ohjaskelkkailun maailmanmestaruuskilpailuissa.


title: Gregory Mathews

text: Gregory Macalister Mathews, CBE (10. syyskuuta 1876 Merrygoen, Uusi Etelä-Wales – 27. maaliskuuta 1949 Winchester, Englanti) oli australialainen amatööriornitologi.


title: Gregory Mathews

text: Hänen vanhempansa olivat Australiassa syntyneet Robert Hamilton Mathews, maanmittari ja etnologi, ja Mary Sylvester omaa sukua Bartlett. Mathews opiskeli Singleton Grammar Schoolissa ja The King’s Schoolissa Parramattassa, missä hän keräsi linnunmunia. Hän työskenteli kuusi vuotta karja-asemalla Queenslandissa, minkä jälkeen hän palasi Uuteen Etelä-Walesiin ja ryhtyi hedelmäpuutarhuriksi. 6. toukokuuta 1902 Mathews avioitui Parramattassa varakkaan 37-vuotiaan lesken Marion Cecil Wynnen kanssa (kuollut 1938), jolla oli kaksi lasta. Perhe purjehti Englantiin, jossa Mathews uskoi toiveidensa täyttyvän.


title: Gregory Mathews

text: Mathewsin elämän sisältö Englannissa olivat metsästys, kilpailut ja hevosnäytökset, kunnes hän British Museumissa vierailtuaan päätti tuottaa teoksen Australian linnuista. Richard Bowdler Sharpen rohkaisemana ja opastuksella Mathews uppoutui laajaan aiheeseen täysin. Hän teki 16-tuntisia työpäiviä tutkien, kirjoittaen ja keräten nahka- ja kirjallisuuskokoelmia. Mathews myös osti, vaihtoi tai lainasi keräilijöiltä 30 000 linnunnahkaa ja noin 5 000 kirjaa, jotka kattoivat koko lintutieteen alan. Eläviä lintuja enemmän häntä kuitenkin kiinnosti kirjallisuus. Mathews oli laajassa kirjeenvaihdossa australialaisten tutkijoiden ja alan asiantuntijoiden kanssa eri puolilta maailmaa. "The Birds of Australian" ensimmäinen osa julkaistiin Lontoossa 1910. Seuraavan vuonna Tom Iredale tuli hänen sihteerikseen. Yhteistyössä he tuottivat suuren määrän aineistoa ennen kuin Iredale muutti Australiaan 1923.


title: Gregory Mathews

text: Vuonna 1914 Mathews teki maailmanympärimatkan, jolla hän tapasi lintutieteilijöitä ja keräsi nahkoja. Palattuaan Englantiin juuri ennen ensimmäistä maailmansotaa hän asettui Hampshireen. Liian vanhana sotimaan hän jatkoi "Birds of Australia"n kirjoittamista. Teoksen 12. ja viimeinen osa ilmestyi vuonna 1927. Mathewsin lukuisat muut työt käsittelivät Australian, Uuden-Seelannin sekä Lord Howen ja Norfolkinsaaren lintuluetteloita. Vuonna 1912 hän perusti Austral Avian Record -julkaisun, jota hän toimitti koko sen 15-vuotisen ilmestymisen ajan.


title: Gregory Mathews

text: Mathewsin asema Australian lintutieteessä on kiistanalainen. Hänen pääaiheensa oli taksonomia, johon hän omaksui konservatiivisen asenteen, oletettavasti Bowdler Sharpen vaikutuksesta. Myöhemmin hän kuitenkin muutti asennettaan ja liittyi alalajeihin erikoistuneeseen koulukuntaan. Hänen luettelonsa 'Reference list to the birds of Australia' (Novitates Zoologicae, 18. tammikuuta 1912) kasvatti lajien ja alalajien määrän 800:sta 1 500:aan. Hän muutteli taksonomiaansa yhtenään, jolloin australialaiset lintutieteilijät menettivät luottamuksensa siihen. Joitakin hänen lajijaoistaan on jälkeenpäin kuitenkin hyväksytty. Hän kuvaili ja nimesi muun muassa australiansinimalurin, tummamyrskyliitäjän, madeiranviistäjän ja kunigaskaijojen suvun.


title: Gregory Mathews

text: Edinburghin Royal Societyn jäsenenä Mathews osallistui maailmanlaajuisiin tieteellisiin tutkimusryhmiin ja vastaanotti lukuisia kunnianosoituksia. Hän edusti Australiaa viidessä kansainvälisessä lintutieteellisessä kongressissa. Hän oli British Ornithologists' Clubin puheenjohtaja vuosina 1935–1938. Vuonna 1939 hänet lyötiin ritariksi (komentaja) vuonna 1939 ansioistaan lintutieteessä ja äänestettiin Royal Australasian Ornithologists Unionin jäseneksi, ja hän toimi seuran puheenjohtajana 1946–1947. Hän lahjoitti lintutieteellisen kirjastonsa National Library of Australialle Canberraan 1940–1945. Mathews myös julkaisi omaelämäkertansa "Birds and Books" (Canberra, 1942). Vuonna 1945 Mathews palasi Englantiin ja kuoli syöpään Winchesterissä. Hänen laaja linnunnahkakokoelmansa, jonka hän myi lordi Walter Rothschildille 1920-luvulla, on nykyään Amerikan luonnontieteellisessä museossa New Yorkissa.


title: Älä tuamitte minu

text: 20 suosikkia – Älä tuamitte minu on VeePee Lehdon kokoelmalevy vuodelta 1998. Levy on osa "20 suosikkia" -kokoelmalevysarjaa.


title: Älä tuamitte minu

text: Kaikki kappaleet ovat VeePee Lehdon käsialaa, ellei toisin mainita.


title: Dassault Rafale

text: Dassault Rafale (ranskalainen ääntämys: [ʁafal], ”puuska”) on 4. heinäkuuta 1986 ensilentonsa lentänyt ja 12. joulukuuta 2000 lähtien palvelukäytössä ollut neljännen sukupolven ranskalainen suihkuhävittäjä. Se on nykyaikaisin ja kehittynein Dassault Aviationin valmistama suihkuhävittäjä, ja sen kilpailijoita ovat Lockheed Martin F-35 Lightning II, Eurofighter Typhoon, Saab JAS 39 Gripen ja Mikojan MiG-35. Dassault Rafaleita on valmistettu yhteensä 120 konetta Ranskan ilmavoimille ja laivastolle.


title: Dassault Rafale

text: Rafale on yksi HX-hävittäjähankkeen ehdokkaista F/A-18 Hornetin seuraajaksi Suomen Ilmavoimille.


title: Dassault Rafale

text: Dassault Rafale on kaksimoottorinen suihkuhävittäjä, joka on suunniteltu toimimaan useissa erilaisissa taistelurooleissa, kuten viholliskohteiden tiedustelua, ilmaherruuden saavuttamista tai maamaalien kimppuun iskemistä vaativissa tehtävissä. Monipuolisuutensa ansiosta Dassault Rafalesta on valmistettu useita malleja, jotka ovat palvelukäytöstä poistettu perusmalli Rafale A, kaksipaikkainen Rafale B, Rafale A:n korvaajaksi suunniteltu Rafale C, Ranskan laivaston palvelukäyttöön tarkoitettu ja kehittyneemmällä avioniikalla varustettu Rafale M ja puutteellisen rahoituksen takia peruutettu Rafale N.


title: Dassault Rafale

text: Dassault Rafalen avioniikkajärjestelmään lukeutuvat heijastusnäyttö, nykyaikainen sensorilaitteisto, lennonohjausjärjestelmä. Thalesin valmistama RBE2-mallinen AESA-tutka. Elektro-optinen OSF-maalinhakujärjestelmä. Dassault Rafalessa on myös konetyyppiä varten suunniteltu elektroninen omasuojalaitteisto Thales SPECTRA, johon kuuluvat ohjusvaroitusjärjestelmä, viestintäyhteyksien häirintäjärjestelmä sekä soihtujen ja silpun laukaisujärjestelmä vihollisen laukaisemien ilmatorjuntaohjusten harhauttamiseksi. Rafalen hyvä kiihtyvyys ja ohjautuvuus ovat peräisin kahdesta SNECMA M88 -mallin jälkipolttavasta ohitusvirtasuihkumoottorista, jotka on suunniteltu helposti huollettaviksi ja polttoainetta vähäkuluttaviksi. Ranskan ilmavoimat on myös suunnitellut asentavansa koneisiin uuden DAMOCLES-lasermittauslaitteiston.


title: Dassault Rafale

text: Dassault Rafalen asejärjestelmä on suunniteltu siten, että hävittäjän siipien ja rungon alle voidaan asentaa monipuolisesti eri mallisia ilmasta-ilmaan-ohjuksia ja ilmasta-maahan-ohjuksia. Hävittäjä on yleensä aseistettu MBDA-puolustustarvikeyrityksen valmistamilla MBDA Apache-, MBDA MICA - ja MBDA Meteor - ja Exocet-ohjuksilla, mutta Rafale voidaan aseistaa myös Matran valmistamilla R.550 Magic -ohjuksilla tai yhdysvaltalaisilla AIM-9 Sidewinder -, AIM-120 AMRAAM - ja AIM-132 ASRAAM -ohjuksilla. Dassault Rafale kykenee myös kantamaan SCALP EG -risteilyohjuksia ja ASMP-ydinohjuksia. Ranskan ilmavoimien suunnitelmien mukaan koneita voidaan lähiaikoina aseistaa myös AASM-täsmäpommeilla. Rafalen aseistukseen kuuluu erilaisten ohjusten ja pommien ohella myös 30 millin GIAT 30/719B -mallin konetykki, jonka tulinopeus on noin 2 500 laukausta minuutissa.


title: Dassault Rafale

text: 1970-luvun puolivälissä Ranskan ilmavoimat ja laivasto päättivät yhdessä vanhentuneiden F-8 Crusader - ja SEPECAT Jaguar -suihkuhävittäjien korvaamisesta uudemmalla ja lento-ominaisuuksiltaan monipuolisemmalla hävittäjällä. Huhtikuussa 1983 Ranskan puolustusministeriön muodostaman komitean jäsenet päättivät siitä, että uuden hävittäjän valmistaisi ranskalainen ilmailualan yritys Dassault Aviation. Ensimmäinen valmistunut Dassault Rafale ilmestyi Ranskan ilmavoimien kokoonpanohallista syksyllä 1985, ja konetyyppi lensi ensilentonsa 4. heinäkuuta 1986. Dassault aloitti konetyypin massatuotannon toukokuussa 1988. Päätös aloittaa Rafalen massatuotanto johti siihen, että Ranska irtautui sopimuksesta Eurofighter Typhoonin kehittämiseksi.


title: Dassault Rafale

text: 1990-luvun alussa Ranskan ilmavoimat teki Dassault Rafalen lento-ominaisuuksilla kokeita, joiden seurauksena alkuperäinen perusmalli Dassault Rafale A poistui palvelukäytöstä ja sen tilalle tuli Dassault Rafale C, joka lensi ensilentonsa jo vuonna 1991. Kaksipaikkaisen Rafale B -mallin ja merivoimille lentotukialuskäyttöön tarkoitetun Rafale M -mallin prototyypit lensivät ensilentonsa vuonna 1993, mutta myöhästyneiden toimitusten takia Rafale M:n ensimmäinen tuotantomalli lensi ensilentonsa vasta vuonna 1999. Dassault lakkautti Rafale N -mallin kehitystyön, koska puolustusministeriön myöntämä budjetti ei ollut tarpeeksi suuri ja kehitystyö oli myöhästynyt useita kertoja aikaisemmin. Palvelukäyttöön otettuja Rafalen malleja on myös huollettu ja niihin on asennettu kehittyneempiä avioniikkajärjestelmiä.


title: Dassault Rafale

text: Ranska tilasi Dassaultilta alun perin 292 konetta, joista 232 oli tarkoitettu ilmavoimille ja 60 laivastolle. Kahdesta erillisestä tilauspyynnöstä huolimatta Ranskalle on tällä hetkellä toimitettu vasta 120 hävittäjää. joulukuussa 2004 Ranskan puolustusministeriö lähetti Dassaultille kolmannen tilauksen 59 Rafalesta, mutta määrää saatetaan vähentää noin kymmenellä koneella.


title: Dassault Rafale

text: 12. joulukuuta 2000 Dassault ilmoitti Dassault Rafalen astumisesta palvelukäyttöön, minkä jälkeen Ranskan ilmavoimat muodostivat ensimmäisen Rafale-laivueensa 18. maaliskuuta 2001 ja ottivat sen aktiiviseen palvelukäyttöön 25. kesäkuuta 2004. Ensimmäinen Ranskan laivastolle valmistettu Rafale-laivue toimitettiin vuonna 2002, ja laivasto otti sen aktiiviseen palvelukäyttöön vuonna 2002. Ranskan puolustusministeriön mukaan Rafale on ollut konetyyppinä täysin aktiivisessa palvelukäytössä vuoden 2007 puolivälistä lähtien.


title: Dassault Rafale

text: Dassault Rafalet osallistuivat sotatoimiin ensimmäisen kerran vuoden 2002 operaatio Héraclèsissa, jossa ne lensivät Afganistanin ylitse. Tehtävän aikana hävittäjät eivät kuitenkaan havainneet vihamielistä toimintaa, joten ne palasivat takaisin lentotukialus FS Charles de Gaullelle. Maaliskuussa 2007 kuusi Rafale-hävittäjää lensivät Afganistanin ilmatilaan ja pudottivat täsmäpommeja, koska Ranska halusi kokeilla hävittäjien ominaisuutta pudottaa pommeja. 28. maaliskuuta samana vuonna Rafalet pudottivat pommeja alankomaalaisten NATO-joukkojen tueksi Etelä-Afganistanissa, mikä oli Rafalen ensimmäinen todellinen osallistuminen taistelutehtävissä. Vuonna 2007 Ranskan puolustusministeriö myös julkisti suunnitelmansa siitä, että Dassault Rafale tulee korvaamaan lähiaikoina F-8 Crusaderin, Dassault Super Étendardin, Mirage F1:n, Mirage 2000:n ja SEPECAT Jaguarin.


title: Dassault Rafale

text: Dassault Rafale on palvelukäytössä ainoastaan Ranskassa, vaikka Dassault on yrittänyt myydä hävittäjiä muihin maihin. Vuonna 2002 Dassault yritti myydä Rafaleja Korean tasavallan ilmavoimille, mutta lopulta Korean tasavallan puolustusministeriö valitsi Boeingin F-15E Strike Eaglen ja Dassault syytti maata Yhdysvaltain tukemisesta.


title: Dassault Rafale

text: Rafale osallistui Intian tarjouskilpailuun ilmavoimien 126 hävittäjän hankinnasta, minkä Rafale myös voitti.


title: Dassault Rafale

text:
Tammikuussa 2006 ranskalaiset sanomalehdet uutisoivat Libyan ilmoittaneen 13–18 Rafalen hankkimisesta, mutta Libyan hallitus ei ole tehnyt virallista lausuntoa asiasta. Helmikuussa 2007 Sveitsi kertoi harkitsevansa Rafalen korvaamaan ilmavoimiensa vanhentuneet F-5 Freedom Fighterit.
Brasilia ja Ranska käyvät parhaillaan laajoja kauppaneuvotteluja, joihin osana kuuluu 36 hävittäjää. Näitä kauppoja ei lopulta solmittu, Saab JAS 39 Gripenin tultua valituksi.


title: Evakkoreki (kokoelma-albumi)

text: 20 suosikkia – Evakkoreki on Erkki Liikasen kokoelma-albumi, joka julkaistiin 21. heinäkuuta 1999. Levy on osa "20 suosikkia" -kokoelmalevysarjaa.


title: Radosław Sobolewski

text: Radosław Sobolewski (s. 13. joulukuuta 1976 Białystok) on puolalainen jalkapalloilija, joka pelasi keskikenttäpelaajana. Hän on 182 cm pitkä ja painoi 79 kg. Hän voitti Puolan mestaruuden vuosina 2005, 2008 ja 2009 Wisła Krakovan paidassa. Uransa lopulla hän edusti Górnik Zabrzea.


title: Radosław Sobolewski

text: Sobolewski aloitti ammattilaisuransa vuonna 1994 Jagiellonia Białystokn joukkueessa. Ensimmäisen seurajoukkuemaalinsa hän teki vasta vuonna 2003 Dyskopolia Grodziskin paidassa, jossa hän kaikkiaan teki seitsemän maalia. Maajoukkueessa Sobolewski debytoi vuoden 2003 EM-karsinnoissa Viroa vastaan. Hän oli mukana MM-kisoissa 2006 ja pelasi Puolan kahdessa ensimmäisessä ottelussa avauskokoonpanossa mutta saatuaan punaisen kortin ottelussa Saksaa vastaan hän ei päässyt kolmanteen otteluun.


title: Pirttikylän kirkko

text: Pirttikylän kirkko on Närpiön Pirttikylässä sijaitseva Närpiön seurakunnan kirkko. Vuonna 1783 valmistuneen kirkon on suunnitellut rakennusmestari J. Elfström, joka on suunnitellut myös Raippaluodon ja Sulvan kirkot. Riegerin urkutehtaan urut valmistuivat 1933. Kirkko ympäristöineen kuuluu Museoviraston luetteloimiin valtakunnallisesti merkittäviin kulttuurihistoriallisiin ympäristöihin.


title: Pirttikylän kirkko

text: Pirttikylästä tuli alkuun rukoushuonekunta Närpiöön, mutta se sai kappelioikeudet 1730, ja 1859 siitä tuli kirkkoherrakunta.


title: Pirttikylän kirkko

text: Pirttikylän seurakunta kuului aiemmin Närpiön seurakuntayhtymään. Se yhdistettiin 1. tammikuuta 2014 Närpiön seurakuntaan. Sitä ennen seurakuntaan kuului 845 jäsentä. Omaa kirkkoherraa sillä ei ollut yhdistymisvaiheessa..


title: Pirttikylän kirkko

text: Pirttikylässä on ollut kirkko jo 1696.


title: Inhimillinen turvallisuus

text: Inhimillinen turvallisuus on UNDP:n kehittämä ja vuonna 1994 julkaisema käsite, jossa pyritään ottamaan yksilö mukaan turvallisuus-ajatteluun. Inhmimillinen turvallisuus on myös osa ETYJ:n inhimillistä ulottuvuutta.


title: Catalina Sandino Moreno

text: Catalina Sandino Moreno (s. 19. huhtikuuta 1981 Bogotá, Kolumbia) on kolumbialainen näyttelijä.


title: Etelä-Portimo -72

text: Etelä-Portimo -72 eli Et-Po 72 on jääkiekkoseura Ylitornion kunnasta. Se tulee nimensä mukaan Etelä-Portimon kylästä. Seura on perustettu vuonna 1972. Kaudella 2018–2019 seuran edustusjoukkue pelaa Suomen neljänneksi korkeimmalla sarjatasolla eli II-divisioonassa.


title: Etelä-Portimo -72

text: Seura voitti II divisioonan lohkonsa kaudella 2000-2001 ja nousi lopulta Suomi-sarjaan. Joukkue on selvinnyt kahdesti Suomi-sarjan pudotuspeleihin. Näin kävi heti sen ensimmäisellä kaudella Suomi-sarjassa ja toisen kerran kaudella 2005-2006. Molemmilla kerroilla seura putosi jatkosta heti ensimmäisellä pudotuspelikierroksella.


title: Etelä-Portimo -72

text: Seuran kotihallina toimii noin 560 katsojaa vetävä Sportia-Areena.


title: Etelä-Portimo -72

text: Juniorivalmentaja Matti Järvenpää ja Väinö Isomaa houkkuttelivat 1990-luvulla useita Et-Po -72:n junioreita Rauman Lukkoon, tunnetuimpana Toni Koiviston. Myös Matias Isomaa, Krister Pietsalo ja Jani Rautio pelasivat SM-liigassa. Tuomas Rautio ja Juha Pietsalo pelasivat Lukon junioreiden jälkeen myöhemmin I-divisioonassa. Lukkoon houkuteltiin myös Väinö Isomaan poika ja Matiaksen veli Markus, joka kuitenkin kuoli Raumalla liikenneonnettomuudessa.


title: Etelä-Portimo -72

text: Toinen SM-liigauran tehnyt Et-Po -kasvatti Jarkko Kauvosaari siirtyi kasvattajaseurastaan Vaasan Sportiin, josta hän jatkoi A-juniorina Lukkoon.


title: Sigurd Savonius

text: Sigurd Johannes Savonius (2. marraskuuta 1884 Hämeenlinna – 31. toukokuuta 1931 Helsinki) oli suomalainen keksijä. Koulutukseltaan hän oli diplomiarkkitehti, mutta käytti ammattinimikkeenään insinöörin titteliä. Hän valitsi tietoisesti tehtäväkseen keksijän uran.


title: Sigurd Savonius

text: Savonius oli erityisen kiinnostunut ilman virtauksesta ja tuulivoimasta. Hän rakensi Suomen ensimmäisen tuulitunnelin. Hänen tunnetuin keksintönsä on savonius-roottori, joka muuntaa tuulen ja veden liike-energiaa pyörimisliikkeeksi ja sitä kautta esimerkiksi sähköksi.


title: Veli-Pekka Lehto

text: Veli-Pekka Lehto (s. 1949) on suomalainen lääkäri. Hän on ollut Oulun yliopiston patologisen anatomian professori 1987 alkaen ja vuodesta 2002 Helsingin yliopiston patologisen anatomian professori. Hänen tutkimuskohteitaan ovat olleet solun viestiproteiinien rakenteet ja toiminnot.


title: Saša Papac

text: Saša Papac (s. 7. helmikuuta 1980 Mostar, Jugoslavia) on bosniahertsegovinalainen jalkapalloilija, joka edustaa skotlantilaista Rangersia. Papac on myös Bosnia ja Hertsegovinan maajoukkueen runkopelaajia. Hän on 185 cm pitkä ja painaa 78 kg.


title: Saša Papac

text: Papac aloitti ammattilaisuransa vuonna 2000 kroatialaisessa NK Široki Brijegen joukkueessa, jossa hän pelasi 14 ottelua ja teki yhden maalin. Bosnian maajoukkueessa Papac teki debyyttinsä vuonna 2002 ja on pelannut kaikkiaan 27 maaottelua. Nykyseurassaan Rangersissa hän ei ole tehnyt yhtään maalia.


title: Claudia Roth

text: Claudia Benedikta Roth (s. 15. toukokuuta 1955 Ulm, Länsi-Saksa) on saksalainen Liittouma 90/Vihreät -puolueen poliitikko. Hän istui Euroopan parlamentissa vuosina 1985–1998 ja kuuluu yhä Saksan liittopäiviin.


title: Claudia Roth

text: Hänet valittiin puolueen puheenjohtajaksi yhdessä Cem Özdemirin kanssa syksyllä 2008.


title: Gert Bastian

text: Gert Bastian (26. maaliskuuta 1923 – 1. lokakuuta 1992 Bonn) oli saksalainen kenraali ja Liittouma 90/Vihreät -puolueen poliitikko. Hän oli Saksan liittopäivien jäsenenä vuosina 1983–1987.


title: Gert Bastian

text: Bastian eli elämänsä viimeiset kymmenen vuotta suhteessa itseään 25 vuotta nuoremman vihreän poliitikon Petra Kellyn kanssa. Molemmat tulivat 1980-luvun alussa kuuluisiksi ydinohjuksia vastustaneen kansanliikkeen keulakuvina. Bastian ei virallisesti eronnut edellisestä vaimostaan. Bastian ja Kelly löydettiin kuolleina asunnostaan Bonnista 19. lokakuuta 1992. Poliisin mukaan Bastian suurella todennäköisyydellä surmasi ampumalla ensin Kellyn ja sitten itsensä. Teon motiivi ei koskaan selvinnyt.


title: Evan Stone

text: Evan Stone (s. 18. heinäkuuta 1964 Dallas, Texas, Yhdysvallat) on yhdysvaltalainen aikuisviihteen ammattilainen. Stone on esiintynyt vuodesta 1998 lähtien yli 741 elokuvassa ja ohjannut tai tuottanut muutamia aikuisviihde-elokuvia.


title: E.L.A.

text: E.L.A. on rap-artisti Elastisen, 31. lokakuuta 2007 julkaistu, kolmas studioalbumi. "E.L.A." on kirjainlyhenne sanoista ”Elän loppuun asti”.


title: E.L.A.

text: Albumi nousi Suomen virallisen listan sijalle 10.


title: Jesse Jane

text: Jesse Jane (oik. Cindy Taylor, s. 16. heinäkuuta 1980 Fort Worth, Texas) on yhdysvaltalainen entinen pornonäyttelijä ja malli. Hän aloitti uransa vuonna 2002.


title: Jesse Jane

text: Vuonna 2000 Jane synnytti pojan. Hän totesi vuonna 2007 hän oli naimisissa pornotähti Rick Patrickin kanssa. Jane kuvailee itseään biseksuaalina.


title: Jäniksen vuosi (vuoden 1977 elokuva)

text: Jäniksen vuosi on vuonna 1977 valmistunut suomalainen elokuva, jonka on ohjannut Risto Jarva ja joka pohjautuu Arto Paasilinnan kirjoittamaan samannimiseen romaaniin. Jarva kuoli liikenneonnettomuudessa palatessaan "Jäniksen vuoden" kutsuvierasnäytöksestä joulukuussa 1977.


title: Jäniksen vuosi (vuoden 1977 elokuva)

text: Elokuvan kohtaus, jossa näyttelijä Antti Litja pitää jänistä sylissään, on kuvattu myös vuonna 1996 ilmestyneessä postimerkkivihkossa.


title: Jäniksen vuosi (vuoden 1977 elokuva)

text: Elokuva kertoo turhautuneesta mainosmies Kaarlo Vatasesta (kirjassa hänen ammattinsa on toimittaja), joka kesäisellä työmatkallaan löytää vahingossa vammautuneen jäniksenpoikasen. Vatanen päättää olla palaamatta sillä kertaa kotiin ja lähtee jäniksen kanssa kiertämään Suomea.


title: Raimo Flink

text: Raimo Flink (s. 28. heinäkuuta 1940 Pukkila) on tamperelainen keksijä ja kirjailija. Koulutukseltaan hän on LVI-teknikko. Keksijänä hän on keskittynyt erityisesti ekologisiin keksintöihin kuten erilaisiin kompostoreihin. Näiden ns. ekokeksintöjen esittelyyn hän perusti vuonna 1998 Tampereen Ahlmanin ammattiopiston yhteyteen ympäristötaitopuiston, jossa esillä oli myös muiden keksijöiden keksintöjä. Puisto lopetti toimintansa 2000-luvun puolivälissä.


title: Märta Laurent

text: Anna Märta Laurent (vuosina 1938–1941 oik. Jaatinen, vuodesta 1941 oik. Laurent-Aalto; 8. tammikuuta 1920 Helsinki – 21. elokuuta 2011 Helsinki ) oli muun muassa Helsingin ruotsalaisen teatterin näyttelijä. Hän esiintyi myös elokuvissa, radiossa ja televisiossa.


title: Märta Laurent

text: Laurent avioitui 1938 arkkitehti Jarl Jaatisen kanssa, joka kaatui talvisodassa 23.2.1940. Heille syntyi 2.3.1940 poika Jarl. Vuonna 1941 hän avioitui varatuomari, kauppaneuvos Arvo Mikael Aallon kanssa. Hän sai neljä lasta, joista Alec Aalto (1942–2018) oli oikeustieteen kandidaatti ja diplomaatti.


title: Märta Laurent

text: Laurentille myönnettiin Pro Finlandia -mitali 1966. Thalia-gaalassa maaliskuussa 2011 Laurent sai elämäntyöpalkinnon tunnustukseksi yli 70 vuoden ansiokkaasta työskentelystä eri teattereiden näyttämöillä, elokuvissa sekä radio- ja TV-teatterissa.


title: Ihamuotila

text: Ihamuotila on seuraavien henkilöiden sukunimi:


title: Tulosmatriisi

text:
Tulosmatriisi on organisaatioiden toiminnanohjauksen tunnuslukujärjestelmä, jonka avulla voidaan kuvata toiminnassa tavoiteltavat tulokset. Nykyaikainen johtamisajattelu perustuu hajautettuun tulosvastuuseen ja tunnuslukujärjestelmän tarkoitus on tämän ajatteluun mukaisessa johtamisessa operationalisoida tulosvastuu eli tehdä se mitattavaksi suureeksi. Tulosmatriisi on yksittäisistä tunnusluvuista koostuva mittaristo, jonka avulla tulosvastuu voidaan määritellä mittaamista varten organisaatiossa. Tulosmatriisin avulla voidaan määrittää toiminnan tuloksen mukainen tulospalkkio.
Tulosmatriisi nimenä kertoo, että se on matriisin muotoinen väline. Alkuosa tulos tarkoittaa toiminnan tavoitteen toteutumaa käytännössä eli toteutunutta tulosta. Käsitteet tulosjohtaminen, tulosvastuu, tulosmatriisi ja tulospalkka muodostavat käsiteperheen, jossa tulos tarkoittaa samaa asiaa.


title: Tulosmatriisi

text: Tulosmatriisista käytetään myös nimiä tulospalkkiomatriisi, tavoitematriisi, tuottavuusmatriisi ja suorituskykymatriisi. Suomessa tulosmatriisia on käytetty 1980-luvulta lähtien teollisuuden, kaupan ja palvelun aloilla tulosvastuun määrittelyyn ja mittaamiseen sekä tuloksesta palkitsemiseen.


title: Tulosmatriisi

text: Toiminnan mittaamiseen ja ohjaamiseen käytetään tunnuslukuja, jotka kertovat suorituskyvyn muutoksista vastuualueella. Tunnusluvulle annetaan tavoitearvo, johon toteutunutta kehitystä verrataan. Tunnusluku on absoluuttisen tai suhteellisen mittauksen tulos kiinnostuksen kohteesta. Yksittäisiä tunnuslukuja voidaan kytkeä toisiinsa, ja näin syntyy tunnuslukujärjestelmä. Tunnusluvut ja tunnuslukujärjestelmät ovat suosittuja toiminnan ohjauksessa, koska niiden käyttö on koettu tarkoituksenmukaiseksi - kohtuullisella työllä saadaan aikaan mittaustapa, joka tuottaa riittävän oikeaa tietoa kohdeasiasta eli tulosvastuusta ja sen toteutumisesta.


title: Tulosmatriisi

text: Tunnuslukujärjestelmillä ei yleensä pyritä mahdollisimman harhattomaan kokonaisvaltaiseen mittaamiseen, vaan tavoitteena on mitata tilannekohtaisesti kiinnostavia ja tärkeitä tekijöitä, esimerkiksi niitä tekijöitä, joihin suunnittelukaudella on tarkoitus saada aikaan suotuisa muutos. Mittaus voidaan tällöin kohdistaa suhteellisen harvoihin tekijöihin, mikä tekee mittauksesta yksinkertaisen ja helposti käytäntöön soveltuvan.


title: Tulosmatriisi

text: Oheinen tulosmatriisin perusesimerkki kuvaa tyypillistä sovellusta. Kuten sen sisällöstä voi päätellä, se kuvaa operatiivista vastuualuetta, prosessiteollisuuden valmistusyksikköä. Esimerkissä kaikki sen menestystekijät ovat tavalla tai toisella tuottavuuden osatekijöitä. Tulosmatriisin ominaisuudet voi tunnistaa sen rakenneosien avulla, joita voidaan tunnistaa yhdeksän:


title: Tulosmatriisi

text:
Ensimmäinen menestystekijä tuotettu määrä kertoo jonkinlaisesta pullonkaulatekijästä, koska aikaansaadun tuotannon määrää arvostetaan. On selvää, että tuotosmäärä vaikuttaa tuottavuuteen. Seuraavassa tekijässä halutaan varmistaa, ettei määrää tehdä laadun kustannuksella. Vajaalaatu on selvä tuottavuuden osatekijä ja sitä on yleensä helppo mitata. Sähkön ja höyryn kulutukset – niin kuin kaikki kulutusluvut – ovat tuottavuuden käänteislukuja ja sellaisena paljon käytettyjä liiketoiminnassa. Raaka-ainehukka on suoraan tuottavuutta samoin kuin työn tuottavuuskin. Tulosmatriisin avulla voidaan yksinkertaisesti havaita, mikä on tuottavuuden kannalta tärkeää.
Tulosmatriisi on mittausväline, mutta se on myös ohjausväline. Ohjaus on prosessi, jonka tarkoitus on saada halutut asiat tehdyiksi. Ohjausprosessi koostuu erilaisista osaprosesseista. Tulosmatriisiohjauksessa eri vaiheiden kuvaamiseksi ohjaus jaetaan neljään peräkkäiseen osaprosessiin seuraavasti:


title: Tulosmatriisi

text: Sopiminen on tulosmatriisiohjauksen lähtökohta ja tarkoittaa tulosmatriisin luomista siten, että se perustuu osapuolten yhteisymmärrykseen. Syntynyt tulosmatriisi on sopimus, jossa sovitaan muun muassa, mitkä asiat ovat tärkeitä vastuualueella, miten niitä mitataan, miten vastuut jakaantuvat, miten palkitaan. Tästä sopimuksesta käytetään myös nimitystä tulossopimus. Yhteistoiminta on tähän sopimukseen perustuvaa toimintaa, jossa on tarkoitus saada yhteisesti sovitut ja halutut asiat tehdyiksi. Toiminta tapahtuu muuttuvissa olosuhteissa, mikä antaa lisäpiirteen tämän vaiheen ohjaamiseen. Raportointi on tekemisen tulosten mittaamista, raportointia ja palkitsemista. Raportointi tuottaa jatkuvaa palautetta toimintaan ja sitä kautta impulsseja korjaaviin toimenpiteisiin. Kehityskeskustelu on kokonaissuoritusta ja -kehitystä arvioiva keskustelu, joka on linkki päättyneen ja uuden sopimuskauden välillä. Jokaista välinettä ja prosessia on ylläpidettävä ja kehitettävä, mistä syystä järjestelmän ylläpito ja kehittäminen muodostavat yhden toiminnallisen kokonaisuuden. (Saari 2004)


title: Tulosmatriisi

text: Liiketoiminnan ohjauksessa – saada halutut asiat tehdyksi – on kaksi mallinnustehtävää. Ensinnäkin on mallinnettava tavoitteellinen toiminta. Toiseksi on mallinnettava mittauksia varten tavoitteellisen toiminnan kohde eli se liiketoiminnan vastuualue, jota halutaan ohjata. Tässä on kysymys vastuualueen mallintamisesta taloudellisena ilmiönä.


title: Tulosmatriisi

text: Yhdysvaltalainen tohtori James L. Riggs esitelmöi vuonna 1984 Oslon tuottavuuskonferenssissa tässä kuvatusta tulosmatriisista otsikolla ”The Objective Matrix: A Versatile and Proven Method to Achieve Accountability and Motivation through Productivity Measurement”. Riggs toimi tuolloin Oregonin tuottavuuskeskuksen johtajana Yhdysvalloissa.Tuottavuuskeskus oli hänen perustamansa vuonna 1980. Sen tarkoitus oli tukea alueellisesti pientä ja keskisuurta liiketoimintaa tuottavuuteen ja tehokkuuteen liittyvissä kysymyksissä. Tutkimuskeskuksessa harrastettiin tutkimus- ja kehitystoimintaa ja niiden tuloksia raportoitiin seminaareissa. Tulosmatriisi on yksi tämän tutkimuskeskuksen aikaansaannoksista. (Riggs 1984)


title: Tulosmatriisi

text: Tohtori Riggs kuoli pian tuon Oslon kongressin jälkeen vuonna 1986 ja Oregonin tuottavuuskeskus joutui taloudellisiin vaikeuksiin niin, että sen toiminta jouduttiin lopettamaan rahoituksen loppumiseen vuonna 1988. Riggs toimi Oregonin valtionyliopistossa (Oregon State University) professorina (1967) ja laitoksen johtajana (Industrial Engineering) kuolemaansa asti (1986). Hän kirjoitti ammattialaltaan 14 teosta, joista tunnetuin, Engineering Economics, on uusittuina painoksina ollut suosittu alan oppikirja (Riggs ym., 1998). Riggs palkittiin 1987, vuosi kuolemansa jälkeen, arvostetulla Wellington-palkinnolla. (Saari 2004, 257)


title: Tulosmatriisi

text: Tulosmatriisia on käytetty Suomessa vuodesta 1984 lähtien erilaisten organisaatioiden toiminnan ohjaamiseen. Vuonna 2004, kun ensimmäisten sovellusten käyttöönotosta oli kulunut 20 vuotta, tehtiin suppea haastattelututkimus, jossa tutkimusongelma esitettiin kysymyksenä ”Mitä tulosmatriisiohjaukselle kuuluu?”. Tutkimuksen kohteena oli viisi yritystä. (Saari 2004, 213-224) Tässä selostetaan niistä kahden yrityksen käyttöhistoriaa ja –kokemuksia tiivistettynä.


title: Tulosmatriisi

text: Tulosmatriisi oli saavuttanut menestystä toiminnan ohjaamisessa Nesteen Porvoon tuotantolaitoksilla, jossa sitä alettiin koemielessä soveltaa vuonna 1984. Näiden kokemusten perusteella syntyi ymmärrys, että tulosmatriisiohjaus ja siihen liitetty tuloksista palkitseminen voisivat ratkaista tulosjohtamisessa koettuja ongelmia.


title: Tulosmatriisi

text: Tavoitteeksi asetettiin, että jokainen yhtiön henkilöstöön kuuluva on sellaisessa järjestelmässä, jossa tuloksellisesta toiminnasta palkitaan. Siitä lähtien järjestelmä on ollut käytössä yhtiön laajuisena. Nesteen ja IVO:n fuusiossa syntyneen uuden yhtiön ohjausjärjestelmäksi omaksuttiin Nesteen soveltama tulosmatriisiohjauksen ja tulospalkkauksen käytäntö.


title: Tulosmatriisi

text:
Tulosvastuu määritellään yleensä kolmella seuraavalla tasolla
Lähtötilanteessa palkkioiden suuruus mitoitettiin 5 - 20 prosentiksi työajan palkasta. Korkeaa palkkion alarajaa (5 %) perusteltiin sillä, että näin vältytään pienten mutta lukuisten palkkioiden hallinnointiongelmilta. Kokemusten myötä palkkioprosentteja on porrastettu vastuuhenkilön vaikuttamismahdollisuuden mukaisesti. Ylimmät palkkiot vaihtelevat 10% ja 30% välillä.
Tulosohjauksen vuosisykliin kuuluvat kahdesti vuodessa kehityskeskustelut. Toinen painottuu kehitykseen toinen tavoitteisiin. Ohjauksessa voidaan fokusoida toiminta kulloinkin tärkeinä pidettäviin suoritus- ja kehitystavoitteisiin. Tulosohjauksen muodostama kokonaisuus on selvästi kehittänyt esimiestoiminnan laatua ja vastuullisuutta. Yhtiöön on sen seurauksena kehittynyt tuloshakuinen kulttuuri. Yhtiössä on kohdattu tunnettu, toisten yksiköiden tulosten ja palkkioiden liiallisesta seurannasta ja arvioinnista johtuva ongelma, jonka häirintäaste on kuitenkin ajan mittaan yrityskulttuurin kehittymisen myötä vähentynyt. Tulosmatriisiohjaus ja siihen perustuva palkitseminen on oleellinen osa yhtiön johtamisjärjestelmää. (Saari 2004, 215-217)


title: Tulosmatriisi

text: Nokia Matkapuhelimet oli 1980-luvun lopulla voimakkaasti kasvava, 1000 miljoonan markan liikevaihdon ylittänyt mutta vain vaatimatonta taloudellista menestystä saavuttanut liiketoiminta. Matkapuhelinmarkkinoiden räjähdysmäinen kasvu oli vielä vuosien päässä, mutta tuotekehityksen merkitys alan menestystekijänä oli selviö. Tuotekehitysprosessi koettiin monella tavalla ongelmalliseksi, mistä syystä sitä oli päätetty parantaa. Yhtiössä oli kehitetty idea vaiheittaisesta tuotekehitysprosessista, jossa kunkin työvaiheen jälkeisessä etapissa tarkastellaan saavutettuja tuloksia ja suunnitellaan uusia. Kun matkapuhelinryhmän toimitusjohtajaksi tuli keväällä 1990 Jorma Ollila, oli tuotekehitysprosessin uudistaminen hänen toimenpideohjelmassaan ensimmäisten hankkeiden joukossa.


title: Tulosmatriisi

text: Kokemukset tulosmatriisiin perustuvasta tuotekehityksen ohjausmallista olivat alusta lähtien hyvät. Uusi etappiajattelu, etappien sisällön täsmällinen määrittely ja tulostarkastelu kussakin etapissa lisäsivät luottamusta tuotekehitysprosessiin ja sen toimivuuteen halutulla tavalla. Uuden ohjausmallin keskeinen tavoite oli kannustaa sekä hyviin etappituloksiin että hyvään lopputulokseen ja näin välttää alioptimoivaa toimintaa. Tämän tavoitteen mukainen kannustus toteutettiin siten, että puolet palkkioista voitiin käyttää etappimenestyksestä palkitsemiseen ja puolet pantiin ”säästöön” odottamaan lopputuloksen selviämistä. Lopputuloksen mukainen säästö jaettaisiin etappimenestyksen perusteella etapista vastanneille ryhmille.


title: Tulosmatriisi

text: Tuotekehitysprosessissa on tyypillisesti prosessin aikaisia tulosmuuttujia ja kiinteitä vaatimuksia, jotka realisoituvat tuotespesifikaatioiksi eli tuotteen ominaisuuksien määrittelyksi. Molempiin on pystyttävä kohdistamaan kannustavaa ohjausvoimaa. Prosessin aikana etapeissa ohjauksen ja kannustuksen kohteena ovat erityisesti tulosmuuttajat. Tuotespesifikaatioiden onnistumista voidaan mitata vain markkinamenestyksen perusteella. Markkinamenestyksen lisäksi tärkeä menestystekijä on markkinoilla havaittu laatu. Kannustuksen tavoitteena on havaita ja korjata uuden tuotteen mahdolliset laatuvirheet nopeasti.


title: Tulosmatriisi

text:
Edellä kuvattua tuotekehitysprosessia, joka oli tulosmatriisiohjauksen ensimmäinen sovelluskohde, kutsutaan yhtiössä CE-prosessiksi (Concurrent Engineering). Tämän jälkeen tulosmatriisiohjaus otettiin käyttöön myös muissa tuotekehityksen prosesseissa. Kaikkiaan tuotekehitys koostui seuraavista prosesseista ja osista:
Tuotekehityksen toteuttamistapa muuttui 1990-luvulla oleellisesti. Kun aiemmin tuote kehitettiin tuoteprojektissa lähes alusta valmiiksi, nyt omaksuttiin uusi kaksi päävaihetta käsittävä toteutustapa. Ensimmäisessä päävaiheessa kehitetään perusteknologiaa ilman että tätä kehitystä on kiinnitetty mihinkään tiettyyn tuotteeseen. Näin kehitetty perusteknologia muodostaa sen teknologia-alustan (technology platform), jonka pohjalta varsinainen edellä kuvattu tuoteprojekti toteutetaan. Näin varmistetaan, että tuotteen perustekniikka on koeteltua ja luotettavaa. Riskit rajoittuvat vain niihin uusiin ominaisuuksiin ja tekniikoihin, jota juuri kehitettävässä tuotteessa on.
Perusteknologian kehittämiseen sovellettiin aluksi samaa ohjauksen logiikkaa kuin CE-prosessiinkin, mutta käytännössä huomattiin, että säästö, joka muodostui CE-prosessin viimeisen etapin tulosten perusteella, oli liian kaukana. Sillä ei ollut enää ohjaavaa voimaa, mistä syystä siitä luovuttiin. Päädyttiin siihen, että perusteknologian kehitystä ohjataan sen omin kriteerein sekä soveltuvin osin asiakkaan eli CE-prosessin menestykseen sitoen.


title: Tulosmatriisi

text: Sittemmin tulosmatriisiohjauksen malli omaksuttiin koko Nokia-yhtymässä. Ohjausmalli on koettu yhtiössä tehokkaaksi johtamisen välineeksi. (Saari 2004, 217-220)


title: Delìrium Còrdia

text: Delìrium Còrdia on superyhtye Fantômasin kolmas studioalbumi, jonka Ipecac Recordings julkaisi vuonna 2004.


title: Delìrium Còrdia

text: Musiikin levyllä voisi luokitella kauhuelokuvien elokuvamusiikin tyyliseksi, mutta albumi sisältää välillä ääniä kirurgisista leikkauksista ilman anestesiaa. Albumilla on vain yksi kappale, joka kestää 74 minuuttia ja 17 sekuntia joten levy on siis täysin konseptialbumi.


title: Delìrium Còrdia

text: Muutama musiikkityyli on peitetty pääkohtaisen musiikin alle, kuten viihde- ja metallimusiikkia.


title: Delìrium Còrdia

text: Välilehdissä on aitoja kuvia ihmisten kirurgisista leikkauksista. Kuvat on nähtävillä täällä.


title: Hei, taas me lennetään!

text: Hei, taas me lennetään "(Airplane II: The Sequel)" on jatko-osa elokuvalle "Hei, me lennetään". Elokuvan on käsikirjoittanut ja ohjannut Ken Finkleman. Elokuva sai ensi-iltansa 10. joulukuuta 1982.


title: Hei, taas me lennetään!

text: Lähitulevaisuudessa Kuu on asutettu siirtokunta, jonka pinnalle on rakennettu lentokenttä. "Mayflower One" -nimistä kuusukkulaa valmistellaan laukaisuun Houstonissa.


title: Hei, taas me lennetään!

text: Maassa työskentelevän laukaisuryhmän johtaja Kessu (Chuck Connors) ei pidä meneillään olevasta tilanteesta, mutta myöntyy lentoyhtiön johdon tahtoon. Yksi sukkulan matkustajista on tietokonevirkailija Elaine Dickinson (Julie Hagerty), joka työskenteli ensimmäisessä elokuvassa lentoemäntänä. Elaine on jo kauan sitten jättänyt Ted Strikerin (Robert Hays) ja on tätä nykyä kihloissa Simon Kurtzin (Chad Everett) kanssa, joka on yksi sukkulan miehistön jäsenistä. Dickinsonin ja Kurtzin ohella sukkulan miehistöön kuuluvat kapteeni Clarence Oveur (Peter Graves), yliperämies Dunn (James A. Watson, Jr.) sekä navigaattori Dave Unger (Kent McCord). Striker itse on joutunut mielisairaalaan, sillä hänet on julistettu henkisesti tasapainottomaksi sen jälkeen, kun hänen lentämänsä kuusukkula murskaantui testilennolla. Striker uskoo, että tuomiota käytettiin hänen vaientamisekseen, sillä hän tietää kuusukkulassa olevan ongelmia, jotka tekevät siitä vaarallisen. Nyttemmin Strikeria ahdistelevat hänen jo ensimmäisessä elokuvassa mainitussa, tuntemattomassa sodassa tekemänsä toimet. Näistä Strikeria kiusaa erityisesti ”Macho Granden” yllä tapahtunut välikohtaus, jossa hän menetti koko laivueensa. Kun Striker lukee kuusukkulan lähestyvästä laukaisusta, hän pakenee mielisairaalasta ja ostaa lipun kyseiselle sukkulalennolle.


title: Hei, taas me lennetään!

text: Lennon aikana sukkulassa tapahtuu oikosulku, ja ROC-tietokone kehittää oman mielen ja suuntaa sukkulan kohti aurinkoa. Unger ja Dunn yrittävät sammuttaa tietokoneen, mutta imeytyvät ulos avaruuteen sukkulan ilmaluukusta. Oveur yrittää pysäyttää ROC:in, mutta tietokone kaasuttaa hänet hengiltä. Kurtz hylkää Elainen ja pakenee sukkulan ainoalla pakokapselilla. Striker kutsutaan jälleen kerran pelastamaan päivä, mutta ensin hänen on keksittävä keino saada tietokone pois päältä. Lennonjohtaja Steven McCroskey (Lloyd Bridges) paljastaa, että Joe Seluchi-niminen matkustaja (Sonny Bono) on noussut sukkulaan salkussaan pommi aikomuksenaan tehdä itsemurha, jotta hänen vaimonsa voisi sitten saada hänen henkivakuutusrahansa käsiinsä. Striker onnistuu saamaan pommin kamppailussa pois Seluchilta. Sitten hän käyttää sitä räjäyttääkseen ROC:in ja asettaakseen kurssin takaisin kohti Kuuta. Sillä välin sukkulan lennojohto siirretään erääseen kuutukikohtaan, missä sitä johtaa komentaja Buck Murdock (William Shatner). Murdock tuntee Strikeria kohtaan syvää halveksuntaa Macho Granden tapahtumien vuoksi, mutta suostuu auttamaan tätä siitä huolimatta. He onnistuvat saamaan sukkulan turvallisesti Kuun pinnalle. Ted ja Elaine rakastuvat jälleen ja menevät naimisiin elokuvan lopussa.


title: Hei, taas me lennetään!

text: Häiden jälkeen Seluchi piipahtaa sukkulan ohjaamossa pyytämässä salkkuaan takaisin.


title: Jens Boden

text: Jens Boden (s. 29. elokuuta 1978 Dresden) on saksalainen pikaluistelija ja olympiamitalisti. Hänen nykyinen seuransa on EV Dresden. Boden voitti 5000 metrin matkalla olympiapronssia vuonna 2002, joka oli hyvin suuri yllätys, hän oli myös ensimmäinen saksalainen miesluistelija olympiamitaleilla 10 vuoteen.


title: Robert Wilhelm Lagerborg

text: Robert Wilhelm Lagerborg (28. lokakuuta 1796 Tammela – 28. maaliskuuta 1849 Oulu) oli sotilas ja Oulun läänin kuvernööri.


title: Robert Wilhelm Lagerborg

text: Lagerborg syntyi Saaren kartanossa Tammelassa 1796. Ylioppilaaksi hän tuli Turussa 1811, jonka jälkeen hän meni asepalvelukseen. Asepalveluksessa hän oli mukana sotaretkellä Ranskaa vastaan ja kukistamassa Puolan kapinaa. Lagerborg ylennettiin everstiksi, jonka jälkeen hän erosi asepalveluksesta.


title: Robert Wilhelm Lagerborg

text: Lagerborg nimitettiin Oulun läänin maaherraksi vuonna 1834. Maaherrojen virkanimi muutettiin vuonna 1837 kuvernööriksi, jolloin Lagerborgista tuli Oulun läänin ensimmäinen kuvernööri. Lagerborg oli myös viimeinen maaherra, joka asui vanhassa maaherran virkatalossa Maaherransaaressa eli nykyisessä Lasaretinsaaressa. Talo luovutettiin Oulun palossa 1822 tuhoutuneen lääninsairaalan käyttöön vuonna 1834.


title: Robert Wilhelm Lagerborg

text: Lagerborg oli ilmeisen suosittu maaherra. Kun hän kuoli vuonna 1849, hänet haudattiin Oulun hautausmaalle. Haudalle pystytettiin vuonna 1852 läänin asukkaiden keräämien varojen turvin kookas valurautainen goottilaistyylinen muistomerkki ns. "Kuvernöörin muistomerkki".


title: Robert Wilhelm Lagerborg

text: Lagerborgin puoliso vuodesta 1825 oli Carolina Sofia Margareta Virgin (k. 1851). Sanomalehti- ja valtiopäivämies Robert Olof Lagerborg oli heidän toinen poikansa, toinen oli postipäällikkö Hjalmar Lagerborg.


title: Louis A. Johnson

text: Louis Arthur Johnson (10. tammikuuta 1891 – 24. huhtikuuta 1966) toimi presidentti Harry S. Trumanin puolustusministerinä 1949–1950.


title: Louis A. Johnson

text: Ensimmäisen maailmansodan jälkeen Johnson oli perustamassa American Legion -veteraanijärjestöä ja toimi sen kansallisena johtajana 1932–1933. Vuoden 1948 presidentinvaaleissa Johnson vastasi Trumanin varojenkeruusta ja 1949 hänestä tuli James V. Forrestalin puolustusministerinä.


title: Louis A. Johnson

text: Johnsonin kaudella Berliinin saarto päättyi Neuvostoliiton sallittua liikenteen Berliiniin, NATO perustettiin Korean sota alkoi.


title: Louis A. Johnson

text: Johnsonin erottua 19. syyskuuta 1950, Truman nimitti hänen seuraajakseen George Marshallin


title: Tony Doyle

text: Tony Doyle (16. tammikuuta 1942, Ballyfarnon, Roscommonin piirikunta, Irlanti – 28. tammikuuta 2000, Lontoo, Yhdistynyt kuningaskunta) oli irlantilainen näyttelijä, joka esiintyi muun muassa televisiosarjoissa "Coronation Street" ja "Elämää Ballykissangelissa" sekä elokuvissa. Hän voitti myös Irish Film and Television Academy Awardin roolistaan vuoden 1998 minisarjassa "Amongst Women". Hän on myös näyttelijä Susannah Doylen isä.


title: Tony Doyle

text: Doyle menehtyi odottamatta lontoolaisessa St. Thomasin sairaalassa 28. tammikuuta 2000, hieman ennen televisiosarjan "Elämää Ballykissangelissa" kuudennen ja viimeisen tuotantokauden kuvausten alkua.


title: Janusz Sidło

text: Janusz Sidło (19. kesäkuuta 1933 Katowice, Puola – 2. elokuuta 1993 Varsova, Puola) oli puolalainen yleisurheilija, joka kilpaili pääasiassa keihäänheitossa.


title: Janusz Sidło

text: Sidło voitti peräti 14 kertaa maansa mestaruuden ja osallistui viisiin olympiakisoihin, joista parhaana saavutuksena olympiahopea Melbournessa 1956. Euroopan-mestaruuden Sidło voitti kaksi kertaa vuosina 1954 ja 1958. Lisäksi Ateenassa 1969 hän voitti vielä pronssia. Euroopan-mestaruuskilpailuihin Sidło osallistui vuosina 1954, 1958, 1962, 1966, ja 1969.


title: Janusz Sidło

text: Ensimmäisen ennätyksensä Sidło teki lokakuussa 1953, milloin hän heitti Euroopan ennätyksen 80,15 m Itä-Saksan Jenassa. Tulos jäi vain 26 cm maailmanennätyksestä. Sidło paransi vielä maailmanennätystä kesäkuussa 1956, jolloin hän heitti Tukholmassa 83,66 m.


title: Janusz Sidło

text: Sidło menehtyi Varsovan sairaalassa 2. elokuuta 1993 pitkäaikaiseen sairauteen.


title: Adam Eckersley

text: Adam James Eckersley (s. 7. syyskuuta 1985 Salford, Englanti) on englantilainen jalkapalloilija. Tällä hetkellä hän edustaa Tanska AGF Aarhusia ja on pelipaikaltaan vasen pakki.


title: Adam Eckersley

text: Eckersley syntyi Salfordissa, Suur-Manchesterin alueella ja kävi Walkden High School -koulua. Hän liittyi Manchester Unitediin vuonna 2002 ja kuului reservijoukkueeseen kun se voitti vuonna 2005 "quadruplen" (=4 pokaalia kaudessa). ManUn edustusjoukkueessa Eckersley debytoi 26. lokakuuta 2005 Carling Cupin 4–1-voitto-ottelussa Barnetia vastaan. Tammikuussa 2006 salfordilainen meni lainalle Belgian divarijoukkue Royal Antwerpiin saamaan kokemusta. Elokuussa 2006 Eckersley lainattiin Brøndbyyn. Brøndbyn valmentajana toimi ManUn entinen reservijoukkueen manageri René Meulensteen. Loukkaantumisen takia Eckersleyn pelit tanskalais-seurassa jäi kuuteen. 5. tammikuuta 2007 Eckersley meni lainalle Barnsleyhyn, jossa hän ehti pelata 6 liigaottelua.


title: Adam Eckersley

text: Kauden 2007/08 alussa Eckersley nostettiin Unitedin edustusjoukkueeseen, kun vasen pakki Mikael Silvestre loukkaantui. Pian Eckersley kuitenkin lainattiin Port Valeen, jossa hän debytoi 13. lokakuuta 2007 Brighton & Hove Albion vastaan. Eckersley sai ottelussa punaisen kortin. Kahden pelatun ottelun jälkeen sopimus Port Valeen muutettiin pysyväksi.


title: Birdy Sweeney

text: Edmund "Birdy" Sweeney (14. kesäkuuta 1931 – 11. huhtikuuta 1999) oli irlantilainen näyttelijä. Hän esiintyi useissa elokuvissa ja televisio-ohjelmissa. Hänet tunnetaan parhaiten roolistaan lammasfarmari Eamonn Byrnenä BBC Northern Irelandin tuottamassa draamasarjassa "Elämää Ballykissangelissa".


title: Birdy Sweeney

text: Sweeney syntyi Dungannonissa, Irlannissa köyhään kymmenlapsiseen perheeseen. Lapsuudessaan hän oli taitava lintujen lauluäänten matkija ja sai lempinimen "Birdy". Lintujen laulun matkiminen johti hänet näyttelemisen pariin. Hän aloitti uransa stand-up -koomikkona ja siirtyi vakavien näytelmäroolien pariin suhteellisen vanhana. Tästä huolimatta hän ehti esiintyä useissa televisio- ja elokuvatuotannoissa.


title: Birdy Sweeney

text: 40-vuotiaana Sweeney sai sydänkohtauksen, ja hän sairasti diabetestä koko elämänsä ajan. Sweeney menehtyi St. Vincentin sairaalassa Dublinissa 68-vuotiaana vuonna 1999. Kuolinsyyksi epäiltiin sydänkohtausta.


title: Caterina Scorsone

text: Caterina Reminy Scorsone (s. 16. lokakuuta 1981 Toronto, Ontario, Kanada) on kanadalainen näyttelijä. Hänet tunnetaan Jess Mastrianin roolista televisiosarjassa "Kadonneiden jäljillä" sekä Amelia Shepherdin roolista sarjoissa "Greyn anatomia" ja "Rakkauden anatomia".


title: Caterina Scorsone

text: Scorsone syntyi Torontossa perheensä viidestä lapsesta keskimmäiseksi. Hän aloitti näyttelijänuransa 8-vuotiaana kanadalaisessa televisiosarjassa "Mr. Dressupp". Tämän jälkeen hän esiintyi mm. elokuvissa "Strike", "Verikyyneleet" ja "Pahuuden todistaja" ja televisiosarjassa "Lätkässä". Hän oli ehdolla Gemini-palkinnon voittajaksi roolistaan sarjassa Lätkässä.


title: Caterina Scorsone

text: Scorsone kävi Torontossa Cardinal Academy of Arts -taidelukiota ja esiintyi lukioaikoinaan useissa näytelmissä. Hän opiskeli Toronton yliopistossa kirjallisuutta, uskontotiedettä ja filosofiaa ja suoritti kandidaattitutkinnon.


title: Caterina Scorsone

text: Scorsone saavutti kansainvälistä menestystä esiinnyttyään televisiosarjassa "Kadonneiden jäljillä". Hän näytteli sarjassa Jess Mastriania vuosina 2003–2006.


title: Caterina Scorsone

text: Vuonna 2009 hän esitti pääosaa lyhytsarjassa "Alice". Sarja oli Lewis Carrollin "Liisan seikkailut ihmemaassa" -tarinan sovitus, jossa tarina oli siirretty nykyaikaan. Scorsone sai roolistaan Gemini-ehdokkuuden.


title: Caterina Scorsone

text: Scorsone näytteli "Greyn anatomia" -sarjan sisarsarjassa "Rakkauden anatomia" vuosina 2010–2013. Scorsone on näytellyt Amelian roolissa myös "Greyn anatomia"ssa kausilla 7-14. Hänen roolihenkilönsä neurokirurgi Amelia Shepherd on Patrick Dempseyn esittämän Greyn anatomian Derek Shepherdin sisar.


title: Caterina Scorsone

text: Caterina Scorsone meni naimisiin The Rescues -yhtyeen Rob Gilesin kanssa vuonna 2009. Parilla on vuonna 2012 ja 2016 syntyneet tyttäret Eliza (2012) ja Paloma (2016). Scorsone asuu nykyään Los Angelesissa.


title: Kirjoitusjärjestelmä

text: Kirjoitusjärjestelmä on symboleista koostuva merkkijärjestelmä, jolla tallennetaan kieltä kirjoitukseksi. Kirjoitusjärjestelmien kolme perustyyppiä ovat sanakirjoitus, tavukirjoitus ja äänne- eli aakkoskirjoitus.